Avis juridique important

|

32002H0178

Σύσταση του Συμβουλίου, της 18ης Φεβρουαρίου 2002, σχετικά με την εφαρμογή των πολιτικών των κρατών μελών για την απασχόληση

Επίσημη Εφημερίδα αριθ. L 060 της 01/03/2002 σ. 0070 - 0080

Σύσταση του Συμβουλίουτης 18ης Φεβρουαρίου 2002σχετικά με την εφαρμογή των πολιτικών των κρατών μελών για την απασχόληση(2002/178/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 128 παράγραφος 4,τη σύσταση της Επιτροπής, της 12ης Σεπτεμβρίου 2001,την κοινή γνώμη της Επιτροπής Απασχόλησης και της Επιτροπής Οικονομικής Πολιτικής,Εκτιμώντας τα ακόλουθα:(1) Tο Συμβούλιο ενέκρινε τις κατευθυντήριες γραμμές για την απασχόληση το 2001 με την απόφαση της 19ης Ιανουαρίου 2001(1).(2) Το Ευρωπαϊκό Συμβούλιο της Λισαβόνας, στις 23 και 24 Μαρτίου 2000, συμφώνησε για μια νέα συνολική στρατηγική υπέρ της απασχόλησης, της οικονομικής μεταρρύθμισης και της κοινωνικής συνοχής, και δεσμεύτηκε για τη δημιουργία των προϋποθέσεων για πλήρη απασχόληση. Στη συνέχεια, ορίστηκαν οι στόχοι για τα ποσοστά απασχόλησης που πρέπει να επιτευχθούν έως το 2010 και συμπληρώθηκαν από το Ευρωπαϊκό Συμβούλιο της Στοκχόλμης στις 23 και 24 Μαρτίου με ενδιάμεσους στόχους για το 2005 και με το νέο στόχο της αύξησης του ποσοστού απασχόλησης των μεγαλύτερης ηλικίας γυναικών και ανδρών έως το 2010.(3) Tο Ευρωπαϊκό Συμβούλιο της Νίκαιας, στις 7, 8 και 9 Δεκεμβρίου 2000, ενέκρινε την ευρωπαϊκή κοινωνική ατζέντα, η οποία ορίζει ότι η επιστροφή στην πλήρη απασχόληση περιλαμβάνει φιλόδοξες πολιτικές σχετικά με την αύξηση του ποσοστού δραστηριότητας, τη μείωση των περιφερειακών διαφοροποιήσεων, τη μείωση των ανισοτήτων και τη βελτίωση της ποιότητας της απασχόλησης.(4) Το Συμβούλιο ενέκρινε τη σύσταση για τους γενικούς προσανατολισμούς των οικονομικών πολιτικών στις 15 Ιουνίου 2001 και το Ευρωπαϊκό Συμβούλιο στο Άμστερνταμ στις 16 και 17 Ιουνίου 1997 συμφώνησε ψήφισμα σχετικά με σύμφωνο σταθερότητας και ανάπτυξης βάσει του οποίου τα κράτη μέλη αναλαμβάνουν ορισμένες δεσμεύσεις.(5) Τα κράτη μέλη πρέπει να εφαρμόσουν την παρούσα σύσταση με τρόπο συμβατό προς τους γενικούς προσανατολισμούς των οικονομικών πολιτικών, ιδίως αυτούς που αφορούν την αγορά εργασίας.(6) Η κοινή έκθεση για την απασχόληση του 2001, η οποία εκπονήθηκε από κοινού με την Επιτροπή, περιγράφει την κατάσταση της απασχόλησης στην Κοινότητα και εξετάζει την αναληφθείσα από τα κράτη μέλη δράση για την εφαρμογή της πολιτικής τους για την απασχόληση σύμφωνα με τις κατευθυντήριες γραμμές για την απασχόληση και τη σύσταση του Συμβουλίου της 19ης Ιανουαρίου 2001 για την εφαρμογή των πολιτικών των κρατών μελών για την απασχόληση(2).(7) Το Συμβούλιο θεωρεί ότι είναι πρόσφορο να διατυπώσει συστάσεις, έχοντας υπόψη την εξέταση της εφαρμογής, από τα κράτη μέλη, των πολιτικών για την απασχόληση. Οι συστάσεις αυτές θα πρέπει να χρησιμοποιηθούν με φειδώ, να εστιάζονται σε θέματα προτεραιότητας και να βασίζονται σε έγκυρη και ακριβή ανάλυση.(8) Κατά τη συμπλήρωση της δράσης που αναλαμβάνουν τα κράτη μέλη με σκοπό να συμβάλλουν στην επίτευξη πλήρους απασχόλησης, θα πρέπει να γίνονται σεβαστές οι αρμοδιότητες των κρατών μελών.(9) Το Συμβούλιο αναγνωρίζει τις σημαντικές προσπάθειες που έχουν ήδη καταβάλει τα κράτη μέλη για την εφαρμογή των κατευθυντήριων γραμμών για την απασχόληση και της σύστασης της 19ης Ιανουαρίου 2001. Κατά την αξιολόγηση του αντίκτυπου των πολιτικών αυτών, θα πρέπει να συνεκτιμάται η πολυετής προοπτική των κατευθυντήριων γραμμών για την απασχόληση.(10) Τα κράτη μέλη πρέπει να μεριμνούν ώστε τα μέτρα που λαμβάνουν ως ανταπόκριση στις κατευθυντήριες γραμμές σύμφωνα με τους τέσσερις άξονες, να εντάσσονται σε μια συνεκτική συνολική στρατηγική με στόχο την πλήρη απασχόληση, αναγνωρίζοντας τις διαφορετικές αφετηρίες κάθε κράτους μέλους, την ανάπτυξη και την εφαρμογή ολοκληρωμένων και συνεκτικών στρατηγικών για τη δια βίου μάθηση και μιας ολοκληρωμένης εταιρικής σχέσης με τους κοινωνικούς εταίρους. Θα πρέπει να δίδεται η δέουσα προσοχή στην ενσωμάτωση της διάστασης του φύλου σε όλες τις πολιτικές, και στην ανάγκη περιορισμού των περιφερειακών ανισοτήτων και αξιολόγησης της προόδου ως προς τους τέσσερις άξονες με βάση δείκτες.(11) Προκειμένου να καμφθεί η τάση της ανεργίας των νέων και της μακροχρόνιας ανεργίας, όλοι οι νέοι πρέπει να έχουν την ευκαιρία να αποκτούν πρόσβαση στην επαγγελματική ζωή πριν συμπληρώσουν έξι μήνες ανεργίας και όλοι οι ενήλικες άνεργοι πρέπει να έχουν την ευκαιρία να πραγματοποιούν μια νέα αρχή πριν συμπληρώσουν δώδεκα μήνες ανεργίας.(12) Τα κράτη μέλη θα πρέπει να συνεχίσουν τον εκσυγχρονισμό των δημόσιων υπηρεσιών τους για την απασχόληση.(13) Είναι σημαντικό να μειωθούν τα αντικίνητρα για την απασχόληση τα οποία περιέχονται στα φορολογικά συστήματα και τα συστήματα παροχών προκειμένου να εξασφαλισθούν μεγαλύτερα ποσοστά συμμετοχής των γυναικών και των μεγαλύτερης ηλικίας εργαζομένων.(14) Ο σχεδιασμός και η υλοποίηση της δια βίου μάθησης, που περιλαμβάνει την ανάπτυξη συστημάτων πρωτοβάθμιας, δευτεροβάθμιας και τριτοβάθμιας εκπαίδευσης, συστημάτων συμπληρωματικής κατάρτισης και επαγγελματικής επιμόρφωσης, καθώς και τον καθορισμό εθνικών στόχων, είναι απαραίτητα στοιχεία για την εγκαθίδρυση μιας ανταγωνιστικής και δυναμικής κοινωνίας βασισμένης στη γνώση και απαιτούν την ενεργό συμμετοχή όλων των ενδιαφερομένων, συμπεριλαμβανομένων των δημόσιων αρχών, των κοινωνικών εταίρων και των επιμέρους ατόμων, όπως και την κατάλληλη συνδρομή της κοινωνίας των πολιτών.(15) Χρειάζεται ένα συνεκτικό σύνολο μέτρων με στόχο την προώθηση της κοινωνικής ένταξης, μέσω της υποστήριξης της ένταξης των μειονεκτουσών ομάδων και ατόμων στην επαγγελματική ζωή και με την καταπολέμηση των διακρίσεων κατά την πρόσβαση στην αγορά εργασίας αλλά και μέσα στην αγορά εργασίας.(16) Χρειάζονται βελτιώσεις στο επιχειρηματικό περιβάλλον και καλύτερα εφόδια για όσους αναλαμβάνουν επιχειρηματικές δραστηριότητες για την τόνωση της δημιουργίας θέσεων εργασίας με όλο και πιο δυναμικές επιχειρήσεις. Θα πρέπει να διαμορφώνονται οι συνθήκες-πλαίσιο για την αξιοποίηση του δυναμικού αύξησης της απασχόλησης στον τομέα της παροχής υπηρεσιών.(17) Η σταθερή δημιουργία θέσεων εργασίας απαιτεί πιο φιλικά προς την απασχόληση φορολογικά συστήματα, στο πλαίσιο των οποίων η σημερινή μεγάλη επιβάρυνση της εργασίας θα μετατοπίζεται σε εναλλακτικές πηγές φορολογικού εισοδήματος, όπως η ενέργεια και το περιβάλλον.(18) Η τοπική δράση για την απασχόληση συμβάλλει σημαντικά στην επίτευξη των στόχων της ευρωπαϊκής στρατηγικής για την απασχόληση.(19) Η θέσπιση εταιρικών σχέσεων σε όλα τα κατάλληλα επίπεδα έχει καθοριστική σημασία για τον εκσυγχρονισμό της οργάνωσης της εργασίας και την προαγωγή της προσαρμοστικότητας των επιχειρήσεων και των εργαζομένων σε αυτές.(20) Οι διαφορές μεταξύ των δύο φύλων στην αγορά εργασίας, ιδιαίτερα όσον αφορά την απασχόληση, την ανεργία και τις αμοιβές, καθώς και ο διαχωρισμός λόγω φύλου σε διάφορους κλάδους και επαγγέλματα απαιτούν σφαιρικές στρατηγικές για την ενσωμάτωση της διάστασης του φύλου στις συνολικές πολιτικές και στα μέτρα για τη βελτίωση της καλύτερης συνάρθρωσης επαγγελματικής και οικογενειακής ζωής,ΑΠΕΥΘΥΝΕΙ σε κάθε κράτος μέλος τις συστάσεις που διατυπώνονται στο παράρτημα.Βρυξέλλες, 18 Φεβρουαρίου 2002.Για το ΣυμβούλιοΟ ΠρόεδροςM. Arias Cañete(1) ΕΕ L 22 της 24.1.2001, σ. 18.(2) ΕΕ L 22 της 24.1.2001, σ. 27.ΠΑΡΑΡΤΗΜΑI. ΒΕΛΓΙΟΠροβλήματα όσον αφορά τις επιδόσεις στον τομέα της απασχόλησηςΗ βελγική αγορά εργασίας βελτιώθηκε το 2000 με αύξηση του ποσοστού απασχόλησης σε 60,5 %, που παραμένει σημαντικά χαμηλότερο από το στόχο της Λισαβόνας (70 %). Σημειώθηκε περαιτέρω μείωση του ποσοστού ανεργίας σε 7 % (κάτω από τον κοινοτικό μέσο όρο που είναι 8,2 %) και η αύξηση της απασχόλησης προσεγγίζει τον κοινοτικό μέσο όρο (1,8 %). Ωστόσο, τα μακροχρόνια προβλήματα δεν αντιμετωπίζονται παρά μόνο σταδιακά:- οι εισροές στη μακροχρόνια ανεργία είναι υψηλές και, παρά την περαιτέρω μείωση, τα αποθέματα των μακροχρόνια ανέργων -3,8 % του εργατικού δυναμικού το 2000- είναι μεγαλύτερα από τον κοινοτικό μέσο όρο,- η συμμετοχή στην απασχόληση για τους μεγαλύτερης ηλικίας εργαζομένους εξακολουθεί να είναι η χαμηλότερη στην Ευρωπαϊκή Κοινότητα (26,3 %, δηλαδή 11,4 ποσοστιαίες μονάδες κάτω από τον κοινοτικό μέσο όρο, ενώ το ποσοστό για τις γυναίκες (51,5 %) παραμένει χαμηλότερο από τον κοινοτικό μέσο όρο,- οι φορολογικές επιβαρύνσεις της εργασίας παραμένουν από τις υψηλότερες στην Κοινότητα,- τα ελλείμματα εργατικού δυναμικού και δεξιοτήτων είναι εμφανή και δεν έχει ακόμη εφαρμοστεί μια πλήρως συνεκτική και ολοκληρωμένη στρατηγική για τη δια βίου μάθηση,- οι περιφερειακές ανισότητες ως προς την ανεργία είναι ακόμα μεγάλες και υποδηλώνουν ανεπαρκή κινητικότητα εργατικού δυναμικού.Ύστερα από ανάλυση της κατάστασης, φαίνεται ότι απαιτούνται περισσότερες προσπάθειες για την εφαρμογή των κατευθυντήριων γραμμών και των συστάσεων σχετικά με τα εξής: την υλοποίηση μιας προληπτικής πολιτικής, ιδίως για τους ενήλικες, την αύξηση του ποσοστού απασχόλησης των μεγαλύτερης ηλικίας εργαζομένων και των γυναικών, τη μείωση των φορολογικών επιβαρύνσεων για τις επιχειρήσεις, την ανάπτυξη της δια βίου μάθησης και την αύξηση της κινητικότητας του εργατικού δυναμικού μεταξύ των περιφερειών.Το Βέλγιο συνεπώς καλείται:1. να μειώσει τις εισροές στη μακροχρόνια ανεργία πραγματοποιώντας αποφασιστικά βήματα για την εφαρμογή ενός κατάλληλου συστήματος έγκαιρης παρέμβασης για τους ενήλικες ανέργους· να εξετάσει τον αντίκτυπο της νέας εξατομικευμένης προσέγγισης για όλους τους νέους ανέργους,2. να εντείνει τη δράση του με στόχο την αύξηση του συνολικού ποσοστού απασχόλησης, ιδίως των γυναικών και των μεγαλύτερης ηλικίας εργαζομένων. Το Βέλγιο θα πρέπει, ιδίως, να εξετάσει τον αντίκτυπο των πρόσφατων μέτρων και να μελετήσει νέα μέτρα που θα στοχεύουν στην πρόληψη της πρόωρης συνταξιοδότησης των εργαζομένων και κίνητρα για να παραμείνουν οι μεγαλύτερης ηλικίας εργαζόμενοι στην εργασία,3. να εξακολουθήσει να εφαρμόζει περαιτέρω μέτρα για τη μείωση των φορολογικών επιβαρύνσεων της εργασίας ώστε να ενθαρρύνονται οι εργαζόμενοι να αναλαμβάνουν εργασία αλλά και οι εργοδότες να δημιουργούν νέες θέσεις εργασίας, και να παρακολουθεί στενά τον αντίκτυπο των μέτρων που έχουν ήδη ληφθεί, συμπεριλαμβανομένων εκείνων που αφορούν τη μείωση των εισφορών της κοινωνικής ασφάλισης,4. να ενισχύσει, σε συνεργασία με όλους τους ενδιαφερόμενους φορείς, την ανάπτυξη και την υλοποίηση μιας σφαιρικής στρατηγικής για τη δια βίου μάθηση ώστε να προλαμβάνονται οι ελλείψεις δεξιοτήτων, να καταστεί ελκυστικότερη η τεχνική και η επαγγελματική εκπαίδευση και να δημιουργηθεί μια καλύτερη βάση για τη δημιουργία μιας οικονομίας και μιας κοινωνίας που βασίζονται στη γνώση,5. να συνεχίσει, μαζί με τους κοινωνικούς εταίρους, τις προσπάθειες για καλύτερο συνδυασμό της ασφάλειας και της αυξημένης ευελιξίας στην αγορά εργασίας, και να αναλάβει συντονισμένη δράση για την αύξηση της κινητικότητας του εργατικού δυναμικού μεταξύ των περιφερειών, μέσω της παροχής πληροφοριών για την αγορά εργασίας και περαιτέρω βελτιώσεων του συντονισμού των πολιτικών της αγοράς εργασίας.II. ΔΑΝΙΑΠροβλήματα όσον αφορά τις επιδόσεις στον τομέα της απασχόλησηςΗ κατάσταση της αγοράς εργασίας παραμένει πολύ θετική αφού η Δανία έχει το υψηλότερο ποσοστό απασχόλησης γυναικών στην Ευρωπαϊκή Κοινότητα (71,6 %), ένα από τα υψηλότερα ποσοστά απασχόλησης ανδρών (80,8 %) και ένα από τα χαμηλότερα ποσοστά ανεργίας (4,7 %). Παρόλο που η Δανία υπερβαίνει τους στόχους της Λισαβόνας, τα βασικά προβλήματα για τη χώρα είναι:- η σταθερά υψηλή -αν και μειωνόμενη- συνολική φορολογική επιβάρυνση. Οι μικρές διαφορές μεταξύ των παροχών και του εισοδήματος των χαμηλόμισθων περιορίζουν, μέχρι σήμερα, τις συνέπειες των φορολογικών μεταρρυθμίσεων για τα κίνητρα εργασίας των χαμηλόμισθων ομάδων,- η στενότητα της αγοράς εργασίας το 2000, ενώ ένα σημαντικό τμήμα του πληθυσμού σε ηλικία εργασίας αποχωρεί με πρόωρη συνταξιοδότηση ή λαμβάνει παροχές κοινωνικής πρόνοιας και το ποσοστό απασχόλησης των μεταναστών εργαζομένων παραμένει χαμηλό.Ύστερα από ανάλυση της κατάστασης, φαίνεται ότι απαιτούνται περισσότερες προσπάθειες για την εφαρμογή των κατευθυντήριων γραμμών και των συστάσεων σχετικά με τα εξής: τη μείωση των φορολογικών επιβαρύνσεων και την αύξηση της συμμετοχής στην αγορά εργασίας.Η Δανία συνεπώς καλείται:1. να συνεχίσει και να παρακολουθεί στενά την υλοποίηση των διεξαγόμενων μεταρρυθμίσεων για τη μείωση της συνολικής φορολογικής επιβάρυνσης της εργασίας, ιδίως μέσω της μείωσης των υψηλών οριακών φορολογικών συντελεστών των χαμηλών και μεσαίων εισοδημάτων,2. να εξακολουθήσει να παρέχει κίνητρα που ενθαρρύνουν ακόμη μεγαλύτερο αριθμό ατόμων να αρχίσουν να εργάζονται, κυρίως μέσω της περαιτέρω ανάπτυξης μιας αγοράς εργασίας που θα ενσωματώνει όλους τους εργαζομένους και περαιτέρω προσπαθειών για την ένταξη των διακινούμενων εργαζομένων.III. ΓΕΡΜΑΝΙΑΠροβλήματα όσον αφορά τις επιδόσεις στον τομέα της απασχόλησηςΟι θετικές τάσεις όσον αφορά την απασχόληση και την ανεργία συνεχίστηκαν το 2000. Παρόλο που το συνολικό ποσοστό απασχόλησης (65,3 %) υπερβαίνει τον μέσο όρο της Ευρωπαϊκής Κοινότητας, εξακολουθεί να είναι κατά 5 ποσοστιαίες μονάδες χαμηλότερο από τον στόχο της Λισαβόνας. Τα βασικά προβλήματα που αντιμετωπίζει ακόμα η αγορά εργασίας στη Γερμανία είναι:- η σχετικά αργή μείωση της μακροχρόνιας ανεργίας, που εξακολουθεί να πλήττει το 4 % του εργατικού δυναμικού, με σταθερές διαφορές μεταξύ περιφερειών, ιδίως όσον αφορά τα ποσοστά ανεργίας, οι οποίες παρατηρούνται κατά κύριο λόγο σε ορισμένες περιοχές των νέων κρατιδίων. Μολονότι οι ενεργητικές πολιτικές για την αγορά εργασίας συνέτειναν στην απάλυνση των επιπτώσεων των αλλαγών, τα αποτελέσματα των πολιτικών αυτών για την αγορά εργασίας στο ανατολικό τμήμα της χώρας είναι ανομοιογενή,- το ποσοστό απασχόλησης των ατόμων ηλικίας 55-64 ετών (37,3 %) που παρουσίασε μικρή μείωση και βρίσκεται λίγο κάτω από τον κοινοτικό μέσο όρο,- η ανάγκη για εκσυγχρονισμό της οργάνωσης της εργασίας και για συνέχιση της ουσιαστικής προσπάθειας για δια βίου μάθηση ώστε να εκλείψουν τα ελλείμματα δεξιοτήτων και να αυξηθεί γενικά το επίπεδο ειδίκευσης του εργατικού δυναμικού,- παρά τις διεξαγόμενες μεταρρυθμίσεις, η συνολική φορολογική επιβάρυνση της εργασίας παραμένει υψηλή,- υψηλή διαφορά αμοιβών μεταξύ των δύο φύλων, σύμφωνα με τα διαθέσιμα στοιχεία, και σχετικά μικρή προσφορά υπηρεσιών φροντίδας των παιδιών.Ύστερα από ανάλυση της κατάστασης, φαίνεται ότι απαιτούνται περισσότερες προσπάθειες για την εφαρμογή των κατευθυντήριων γραμμών και των συστάσεων σχετικά με τα εξής: αύξηση της συμμετοχής των μεγαλύτερης ηλικίας εργαζομένων στην αγορά εργασίας, δια βίου μάθηση, φορολογική επιβάρυνση της εργασίας, προώθηση της ισότητας ευκαιριών.Η Γερμανία συνεπώς καλείται:1. να μειώσει σημαντικά τη μακροχρόνια ανεργία, να καταβάλλει πρόσθετες προσπάθειες για την πρόληψη των εισροών στη μακροχρόνια ανεργία, ιδίως στο ανατολικό τμήμα της χώρας και για τις εθνικές μειονότητες και τους μετακινούμενους εργαζομένους και να αυξήσει την αποτελεσματικότητα των ενεργητικών πολιτικών για την αγορά εργασίας,2. να εξακολουθήσει να καταργεί τα εμπόδια και τα αντικίνητρα που ευθύνονται για την αποθάρρυνση της συμμετοχής στην αγορά εργασίας των μεγαλύτερης ηλικίας εργαζομένων και άλλων απειλούμενων ομάδων· να εξετάσει και να υποβάλει εκθέσεις για την αποτελεσματικότητα των προτεινόμενων και των εγκρινόμενων ενεργειών και να λάβει περαιτέρω μέτρα για να βελτιώσει την απασχολησιμότητα των εργαζομένων άνω των 55 ετών,3. να λαμβάνει μέτρα, όπου κρίνεται σκόπιμο στο πλαίσιο της "συμμαχίας για την απασχόληση", για να αυξήσει την ευελιξία των συμβάσεων εργασίας και της οργάνωσης της εργασίας· να αντιμετωπίσει το έλλειμμα δεξιοτήτων στην αγορά εργασίας μέσω της εφαρμογής των βελτιώσεων που έχουν συμφωνηθεί για την αρχική και τη συνεχή κατάρτιση, και μέσω της περαιτέρω ανάπτυξης μιας σφαιρικής στρατηγικής για τη δια βίου μάθηση που θα υποστηρίζεται από ποιοτικούς και ποσοτικούς στόχους. Οι κοινωνικοί εταίροι και η κυβέρνηση, στον τομέα των αντίστοιχων αρμοδιοτήτων του, καλούνται να εντείνουν τις προσπάθειές τους για την αύξηση της ποιότητας της συνεχούς κατάρτισης και να δημιουργήσουν συστήματα πιστοποίησης και αναγνώρισης της τυπικής και της άτυπης μάθησης,4. να συνεχίσει τις προσπάθειες για τη μείωση των φόρων και των εισφορών κοινωνικής ασφάλισης στη χαμηλότερη βαθμίδα της μισθολογικής κλίμακας ώστε να ανταμείβεται η εργασία και να αυξηθούν οι βιώσιμες και αποδεκτές προοπτικές απασχόλησης· να εξετάζει τον αντίκτυπο των μέτρων που λαμβάνονται και να υποβάλλει σχετικές εκθέσεις,5. να ενισχύσει τη δράση για τη μείωση των διαφορών αμοιβών μεταξύ των δύο φύλων και να αντιμετωπίσει τον αντίκτυπο του φορολογικού συστήματος και του συστήματος παροχών στη γυναικεία απασχόληση· να προωθήσει την προσφορά υπηρεσιών φροντίδας των παιδιών και να βελτιώσει την αντιστοιχία τους με τα ωράρια εργασίας και τα ωράρια λειτουργίας των σχολείων. Η εφαρμογή των πολιτικών αυτών, με τη συμμετοχή των αντίστοιχων φορέων σε όλα τα επίπεδα, θα πρέπει να παρακολουθείται με κατάλληλους και επαληθεύσιμους δείκτες και στόχους.IV. ΕΛΛΑΔΑΠροβλήματα όσον αφορά τις επιδόσεις στον τομέα της απασχόλησηςΗ Ελλάδα εξακολουθεί να έχει ένα από τα χαμηλότερα ποσοστά απασχόλησης στην Ευρωπαϊκή Κοινότητα (55,6 % συνολικά και 40,9 % για τις γυναίκες, σημαντικά χαμηλότερα από τους στόχους της Λισαβόνας). Η ανεργία έχει πλέον σταθεροποιηθεί στο 11 % -αρκετά πάνω από τον κοινοτικό μέσο όρο- ενώ η αύξηση της απασχόλησης έχει αντισταθμιστεί από μακροπρόθεσμες διαρθρωτικές αυξήσεις του εργατικού δυναμικού. Η μακροχρόνια ανεργία μειώθηκε σε 6,2 % αλλά παραμένει σημαντικά πάνω από τον κοινοτικό μέσο όρο. Η κατάσταση αυτή αντανακλά τα ακόλουθα διαρθρωτικά προβλήματα στην αγορά εργασίας:- το ποσοστό απασχόλησης είναι χαμηλό, ενώ εξακολουθεί να παραμένει αναξιοποίητο το δυναμικό δημιουργίας θέσεων εργασίας στις ΜΜΕ και στην οικονομία που βασίζεται στην παροχή υπηρεσιών,- απέναντι στην υψηλή ανεργία των νέων, των γυναικών και στη μακροχρόνια ανεργία, οι δημόσιες υπηρεσίες απασχόλησης δεν έχουν ακόμη αρχίσει να εφαρμόζουν μια προληπτική και εξατομικευμένη προσέγγιση. Παρά τις προσπάθειες για παρακολούθηση των στατιστικών στοιχείων σχετικά με τις εισροές, δεν υπάρχει ακόμη ένα ολοκληρωμένο σύστημα,- στο πλαίσιο των χαμηλών ποσοστών απασχόλησης, το φορολογικό σύστημα και οι κανόνες σχετικά με τα συνταξιοδοτικά δικαιώματα θα πρέπει να αναθεωρηθούν, ώστε να αυξηθεί η προσφορά εργασίας,- οι εκπαιδευτικές μεταρρυθμίσεις περιλαμβάνουν μέτρα για την ανάπτυξη της δια βίου μάθησης, δεν υπάρχει όμως σαφής συνολική στρατηγική, ενώ τα συστήματα της εκπαίδευσης και της επαγγελματικής κατάρτισης χρειάζονται περαιτέρω βελτίωση,- μολονότι οι πρόσφατες μεταρρυθμίσεις της αγοράς εργασίας συνιστούν σημαντικό βήμα προς τον εκσυγχρονισμό της εργασίας, υπάρχει περιθώριο για περαιτέρω βελτιώσεις. Η επιτυχία στον τομέα αυτόν θα εξαρτηθεί από την ενεργό σύμπραξη των κοινωνικών εταίρων,- υπάρχουν μεγάλες διαφορές μεταξύ των φύλων όσον αφορά την απασχόληση και την ανεργία, οι οποίες πρέπει να αντιμετωπιστούν, μεταξύ άλλων, μέσω της μεγαλύτερης προσφοράς υπηρεσιών φροντίδας των παιδιών.Ύστερα από ανάλυση της κατάστασης, φαίνεται ότι απαιτούνται περαιτέρω προσπάθειες για την εφαρμογή των κατευθυντήριων γραμμών και των συστάσεων σχετικά με τα εξής: τη συνολική πολιτική προσέγγιση, την πρόληψη της ανεργίας, την μεταρρύθμιση του φορολογικού συστήματος και του συστήματος παροχών, τη δια βίου μάθηση, τον εκσυγχρονισμό της οργάνωσης της εργασίας και την ενσωμάτωση της διάστασης του φύλου.Η Ελλάδα συνεπώς καλείται:1. να βελτιώσει το πλαίσιο στρατηγικής, ιδίως εκπονώντας μια δέσμη καλά συντονισμένων και ισόρροπων πολιτικών για την εφαρμογή των κατευθυντήριων γραμμών για την απασχόληση στους τέσσερις άξονες, με στόχο την αύξηση του ποσοστού απασχόλησης, ιδίως για τις γυναίκες και τους νέους,2. να επιταχύνει την αναδιάρθρωση των δημόσιων υπηρεσιών απασχόλησης και να λαμβάνει αποφασιστικά και συνεκτικά μέτρα προκειμένου να αποτρέπεται η μετατροπή της ανεργίας των νέων και των ενήλικων ανέργων σε μακροχρόνια ανεργία, μεταξύ άλλων μέσω της άμεσης εφαρμογής της εξατομικευμένης προσέγγισης· να αναβαθμίσει το στατιστικό σύστημα περαιτέρω ώστε οι δείκτες για την πρόληψη και την ενεργοποίηση να είναι διαθέσιμοι εγκαίρως και η πρόοδος να παρακολουθείται αποτελεσματικά,3. να εξετάσει και να καταργήσει τις στρεβλώσεις που οφείλονται στη φορολόγηση της εργασίας και στα συνταξιοδοτικά δικαιώματα, προκειμένου να βελτιώσει τα κίνητρα για εργασία,4. να αναπτύξει περαιτέρω και να εφαρμόσει μια σφαιρική στρατηγική για τη δια βίου μάθηση, συμπεριλαμβανομένου του καθορισμού στόχων, να αυξήσει τις επενδύσεις στα συστήματα εκπαίδευσης και επαγγελματικής κατάρτισης και να βελτιώσει περαιτέρω τα συστήματα αυτά, συμπεριλαμβανομένης της μαθητείας, ώστε να εμπλουτιστούν οι δεξιότητες του εργατικού δυναμικού και να αντιμετωπίζονται οι ανάγκες της αγοράς εργασίας,5. να εξασφαλίσει την πλήρη και ολοκληρωτική εφαρμογή της πρόσφατης δέσμης μεταρρυθμίσεων της αγοράς εργασίας, σε στενή συνεργασία με τους κοινωνικούς εταίρους· εν προκειμένω, οι κοινωνικοί εταίροι θα πρέπει να αναλάβουν περαιτέρω δεσμεύσεις για τον εκσυγχρονισμό της οργάνωσης της εργασίας, επιδιώκοντας παράλληλα την κατάλληλη ισορροπία μεταξύ ευελιξίας και ασφάλειας,6. να λάβει ενεργά και ολοκληρωμένα μέτρα για να μειώσει τις διαφορές μεταξύ των φύλων ως προς την απασχόληση και την ανεργία. Για τον σκοπό αυτό, θα πρέπει να επεκταθεί η προσφορά υπηρεσιών φροντίδας των παιδιών και άλλων συντηρούμενων μελών της οικογένειας.V. ΙΣΠΑΝΙΑΠροβλήματα όσον αφορά τις επιδόσεις στον τομέα της απασχόλησηςΗ Ισπανία εμφανίζει σταθερή και θετική οικονομική μεγέθυνση και αύξηση της απασχόλησης τα τελευταία χρόνια, αλλά εξακολουθούν να υπάρχουν σοβαρά προβλήματα:- η ανεργία βρίσκεται ακόμα στο ιδιαίτερα υψηλό ποσοστό του 14,1 % παρά τη σημαντική μείωση από το 1996. Η μακροχρόνια ανεργία έχει επίσης μειωθεί, αλλά η ανεργία εξακολουθεί να πλήττει πολύ σοβαρά τις γυναίκες,- το ποσοστό απασχόλησης είναι 55 % αλλά, παρά το γεγονός ότι αυξάνεται, είναι από τα χαμηλότερα στην Ευρωπαϊκή Κοινότητα και πολύ χαμηλότερο από τον στόχο της Λισαβόνας. Παρόλο που η απασχόληση των γυναικών αυξάνεται σταθερά, το ποσοστό της (40,3 %) παραμένει ένα από τα χαμηλότερα στην Κοινότητα. Οι διαφορές μεταξύ των φύλων ως προς την απασχόληση και την ανεργία (29,6 και 10,8 ποσοστιαίες μονάδες αντίστοιχα) είναι από τις μεγαλύτερες στην Κοινότητα,- ενώ το μορφωτικό επίπεδο και το επίπεδο συμμετοχής στην περαιτέρω μάθηση είναι χαμηλά, δεν έχει ακόμη εφαρμοστεί μια πλήρως συνεκτική και ολοκληρωμένη προσέγγιση στο θέμα της δια βίου μάθησης,- η απασχόληση με συμβάσεις ορισμένου χρόνου είναι υψηλή· οι περισσότερες από αυτές τις προσωρινές συμβάσεις είναι μικρής διάρκειας και απευθύνονται κυρίως στις γυναίκες και στους νέους,- οι περιφερειακές ανισότητες είναι μεγάλες, ενώ η γεωγραφική κινητικότητα πολύ χαμηλή.Ύστερα από ανάλυση της κατάστασης, φαίνεται ότι απαιτούνται περισσότερες προσπάθειες για την εφαρμογή των κατευθυντήριων γραμμών και των συστάσεων σχετικά με τα εξής: την ενεργοποίηση και την πρόληψη της ανεργίας, την ενσωμάτωση της διάστασης του φύλου, τη δια βίου μάθηση, την προσαρμοστικότητα και τις περιφερειακές ανισότητες.Η Ισπανία συνεπώς καλείται:1. να συνεχίσει τον εκσυγχρονισμό των δημόσιων υπηρεσιών απασχόλησης για να βελτιώσει την αποτελεσματικότητά τους και να επιταχύνει την εφαρμογή της προληπτικής προσέγγισης, ιδίως όσον αφορά τους άνεργους ενήλικες, έτσι ώστε να καλύψει όλους τους δυνητικούς δικαιούχους. Οι προσπάθειες αυτές πρέπει να περιλαμβάνουν την ολοκλήρωση του συστήματος στατιστικής παρακολούθησης,2. να λαμβάνει αποτελεσματικά και ολοκληρωμένα μέτρα για να αυξήσει το συνολικό ποσοστό απασχόλησης και να εξαλείψει τις διαφορές μεταξύ των φύλων ως προς την απασχόληση και την ανεργία. Ως μέρος μιας προσέγγισης για την ενσωμάτωση της διάστασης του φύλου, θα πρέπει να εγκριθούν και να εφαρμοστούν στόχοι όσον αφορά την προσφορά υπηρεσιών φροντίδας των παιδιών και άλλων συντηρούμενων μελών της οικογένειας,3. να συμπληρώσει με δυναμισμό τις μεταρρυθμίσεις για την επαγγελματική κατάρτιση που πρέπει να συνοδεύουν μια ολοκληρωμένη και συνεκτική στρατηγική για τη δια βίου μάθηση, συμπεριλαμβανομένου του καθορισμού επαληθεύσιμων στόχων, προκειμένου να αυξηθεί το μορφωτικό επίπεδο και το επίπεδο συμμετοχής των ενηλίκων στην εκπαίδευση και στην κατάρτιση, να βελτιωθεί το χαμηλό επίπεδο των δεξιοτήτων και να αναπτυχθεί η άτυπη μάθηση,4. να εκσυγχρονίσει περαιτέρω την αγορά εργασίας και την οργάνωση της εργασίας με τη δραστήρια συμμετοχή των κοινωνικών εταίρων, ώστε να μειωθεί το υψηλό ποσοστό των συμβάσεων ορισμένου χρόνου και να αυξηθεί η χρήση των συμβάσεων μερικής απασχόλησης,5. να βελτιώσει τις συνθήκες που οδηγούν στην δημιουργία θέσεων εργασίας σε περιφέρειες που παρουσιάζουν καθυστέρηση και να εξαλείψει τα εμπόδια για την κινητικότητα του εργατικού δυναμικού, ώστε να μειωθούν οι περιφερειακές ανισότητες όσον αφορά την απασχόληση και την ανεργία.VI. ΓΑΛΛΙΑΠροβλήματα όσον αφορά τις επιδόσεις στον τομέα της απασχόλησηςΗ κατάσταση της απασχόλησης εξακολουθεί να βελτιώνεται. Το συνολικό ποσοστό απασχόλησης (62,2 %), προσεγγίζει τον κοινοτικό μέσο όρο, ενώ το ποσοστό απασχόλησης των γυναικών υπερβαίνει ήδη το μέσο όρο.Παραμένουν, ωστόσο, σημαντικά διαρθρωτικά προβλήματα:- το ποσοστό απασχόλησης της ηλικιακής ομάδας 55-64 ετών αυξήθηκε το 2000, αλλά παραμένει κατά πολύ χαμηλότερο του κοινοτικού μέσου όρου (29,7 % έναντι 37,7 %),- παρά τις προόδους που έχουν συντελεστεί, ο οριακός πραγματικός φορολογικός συντελεστής παραμένει σχετικά υψηλός,- το ποσοστό ανεργίας, που παραμένει πάνω από τον κοινοτικό μέσο όρο (9,5 % έναντι 8,2 %) επιβάλλει να συνεχιστεί η αξιολόγηση των προγραμμάτων με την εφαρμογή της προληπτικής προσέγγισης,- ο εκσυγχρονισμός της οργάνωσης της εργασίας πρέπει να συνεχιστεί· η εφαρμογή της μείωσης του χρόνου εργασίας αποτελεί σημαντική νέα πρόκληση για τις μικρές επιχειρήσεις,- πρέπει να δοθεί προώθηση στη δια βίου εκπαίδευση και να ενισχυθεί ο κοινωνικός διάλογος για αυτό το θέμα.Ύστερα από ανάλυση της κατάστασης, φαίνεται ότι απαιτούνται περισσότερες προσπάθειες για την εφαρμογή των κατευθυντήριων γραμμών και των συστάσεων σχετικά με τα εξής: τη διατήρηση των μεγαλύτερης ηλικίας εργαζομένων στον εργασιακό βίο, τη μείωση των φορολογικών επιβαρύνσεων της εργασίας, την πρόληψη της ανεργίας, την εφαρμογή της νομοθεσίας για την εβδομάδα των 35 ωρών και τη δια βίου μάθηση.Η Γαλλία συνεπώς καλείται:1. να εντείνει τις προσπάθειές της για να κάμψει την τάση πρόωρης εγκατάλειψης του εργασιακού βίου, αναπτύσσοντας μια πιο ολοκληρωμένη προσέγγιση στο θέμα της παράτασης του επαγγελματικού βίου, με τη σύμπραξη των κοινωνικών εταίρων,2. να αξιοποιήσει τις πρόσφατες μεταρρυθμίσεις του φορολογικού συστήματος και του συστήματος παροχών, να εξακολουθήσει να εφαρμόζει και να παρακολουθεί τον αντίκτυπο των μέτρων για την ενθάρρυνση των εργαζομένων να αναλαμβάνουν εργασία και να παραμένουν στο εργατικό δυναμικό, και ιδίως των μέτρων που απευθύνονται στους ανειδίκευτους και χαμηλόμισθους εργαζόμενους,3. να εξακολουθήσει να εφαρμόζει εξατομικευμένα προγράμματα και προγράμματα έγκαιρης παρέμβασης για τους ανέργους· να εξετάσει την αποτελεσματικότητα των εξατομικευμένων προγραμμάτων δράσης για μια πρωτοβουλία με τίτλο "Νέα Εκκίνηση" και να υποβάλει εκθέσεις για την εφαρμογή τους· να αξιολογήσει τον μεσοπρόθεσμο αντίκτυπο των προσπαθειών που καταβάλλονται για τη δημιουργία νέων ευκαιριών απασχόλησης για τους νέους,4. να εντείνει τις προσπάθειες εκσυγχρονισμού της οργάνωσης της εργασίας με στόχο τον καλύτερο συνδυασμό της ασφάλειας και της αυξημένης προσαρμοστικότητας για να διευκολύνεται η πρόσβαση στην απασχόληση· να παρακολουθεί στενά τις συγκεκριμένες επιπτώσεις της εφαρμογής της νομοθεσίας για την εβδομάδα των 35 ωρών, ιδίως για τις μικρές επιχειρήσεις,5. να συνεχίσει τις προσπάθειες στο πλαίσιο του κοινωνικού διαλόγου ώστε να βελτιώσει την αποτελεσματικότητα του συστήματος συνεχιζόμενης εκπαίδευσης και να προωθήσει μια ολοκληρωμένη στρατηγική για τη δια βίου μάθηση.VII. ΙΡΛΑΝΔΙΑΠροβλήματα όσον αφορά τις επιδόσεις στον τομέα της απασχόλησηςΟι επιδόσεις της Ιρλανδίας στον τομέα της οικονομίας και της απασχόλησης ήταν εξαιρετικές. Το 2000, το συνολικό ποσοστό απασχόλησης (65,1 %), ήταν υψηλότερο από τον κοινοτικό μέσο όρο για δεύτερη συνεχή χρονιά και τα ήδη χαμηλά ποσοστά ανεργίας εξακολούθησαν να μειώνονται για όλες τις ομάδες. Οι εξελίξεις αυτές υποδηλώνουν μια περαιτέρω συρρίκνωση της προσφοράς στην αγορά εργασίας, ενώ εξακολουθούν να υπάρχουν μερικά διαρθρωτικά προβλήματα:- ενώ τα ελλείμματα στην προσφορά εργασίας έχουν αυξηθεί τα τελευταία χρόνια και οδηγούν σε πληθωριστικές πιέσεις στους μισθούς, το ποσοστό απασχόλησης των γυναικών (παρά τις πρόσφατες αυξήσεις) έφτασε μόλις στον κοινοτικό μέσο όρο (54 %) και η διαφορά μεταξύ των φύλων ως προς την απασχόληση παραμένει μεγάλη,- στη συνάρτηση αυτήν, απαιτούνται περαιτέρω προσπάθειες για την αύξηση των χαμηλών ποσοστών συμμετοχής στην περαιτέρω μάθηση, ιδίως μεταξύ των εργαζομένων,- οι σημαντικές περιφερειακές ανισότητες -ως προς τα ποσοστά απασχόλησης και ανεργίας αλλά και τα επίπεδα εκπαίδευσης και τις αμοιβές- ενδέχεται να αποτελέσουν τροχοπέδη για τη βιώσιμη και ισόρροπη ανάπτυξη.Ύστερα από ανάλυση της κατάστασης, φαίνεται ότι απαιτούνται περισσότερες προσπάθειες για την εφαρμογή των κατευθυντήριων γραμμών και των συστάσεων σχετικά με τα εξής: την αύξηση του ποσοστού συμμετοχής στην αγορά εργασίας, ιδίως των γυναικών, τη δια βίου μάθηση, ιδίως την ενδοεπιχειρησιακή κατάρτιση και τις περιφερειακές ανισότητες.Η Ιρλανδία συνεπώς καλείται:1. να αναπτύξει περαιτέρω την ολοκληρωμένη στρατηγική της για να αυξήσει την προσφορά εργασίας και τα ποσοστά απασχόλησης. Θα πρέπει να καταβάλλονται ιδιαίτερες προσπάθειες για την κινητοποίηση και την περαιτέρω ένταξη στην αγορά εργασίας των οικονομικά ανενεργών ατόμων, ιδίως των γυναικών, μέσω της εξάλειψης των φορολογικών εμποδίων, της αύξησης της προσφοράς θέσεων σε εγκαταστάσεις φροντίδας των παιδιών σε λογικές τιμές, και της λήψης μέτρων με σκοπό τη μείωση της διαφοράς μεταξύ των φύλων ως προς τις αμοιβές,2. να συνεχίσει τις προσπάθειες στήριξης της αύξησης της παραγωγικότητας και να αναβαθμίσει τις δεξιότητες και τα προσόντα του εργατικού δυναμικού, μέσω μεγαλύτερης έμφασης στην ενδοεπιχειρησιακή κατάρτιση και περαιτέρω ανάπτυξης της δια βίου μάθησης, συμπεριλαμβανομένου του ορισμού συνολικών στόχων και, για το σκοπό αυτό, της προώθησης της δραστήριας συμμετοχής των κοινωνικών εταίρων στην εφαρμογή του "προγράμματος για ευημερία και δικαιοσύνη",3. στη συνάρτηση του προγράμματος "Χωροταξική Στρατηγική", να αντιμετωπίσει τις ανισορροπίες στην απασχόληση, την ανεργία, τη δημιουργία θέσεων εργασίας και την εξασφάλιση του ανθρώπινου κεφαλαίου σε διάφορους τομείς στην Ιρλανδία.VIII. ITΑΛΙΑΠροβλήματα όσον αφορά τις επιδόσεις στον τομέα της απασχόλησηςΌπως και το προηγούμενο έτος, το 2000 η απασχόληση αυξήθηκε και η ανεργία μειώθηκε. Ωστόσο, με τις βελτιώσεις αυτές δεν επιλύθηκαν πολλά διαρθρωτικά προβλήματα της ιταλικής αγοράς εργασίας:- το χαμηλό ποσοστό απασχόλησης της τάξης του 53,5 % είναι περίπου 10 ποσοστιαίες μονάδες κάτω από τον κοινοτικό μέσο όρο και πολύ κάτω από το στόχο της Λισαβόνας. Το ποσοστό απασχόλησης των γυναικών (39,6 %) είναι το χαμηλότερο στην Ευρωπαϊκή Κοινότητα ενώ το ποσοστό απασχόλησης για τους μεγαλύτερης ηλικίας εργαζομένους είναι από τα χαμηλότερα (27,8 %),- η οργάνωση της εργασίας πρέπει να εκσυγχρονιστεί περαιτέρω· η προγραμματιζόμενη γενική μεταρρύθμιση του συστήματος κοινωνικών παροχών αναβλήθηκε για δεύτερη φορά,- η ανεργία μειώθηκε στο 10,5 % αλλά παραμένει κατά 2 ποσοστιαίες μονάδες πάνω από τον κοινοτικό μέσο όρο. Οι περιφερειακές ανισότητες παραμένουν σημαντικές, τα δε ποσοστά ανεργίας κυμαίνονται από κάτω του 5 % έως πάνω από 20 %, παρά τα πρόσφατα στοιχεία που δείχνουν ταχύτερη ανάπτυξη στο νότο,- οι μεγάλες διαφορές μεταξύ των φύλων ως προς την απασχόληση (27,9 %) είναι χαρακτηριστικό γνώρισμα της αγοράς εργασίας, ιδίως στις περιοχές του νότου, και η ανεργία των γυναικών (14,4 %), είναι σχεδόν διπλάσια από το ποσοστό ανεργίας των ανδρών (8 %),- λόγω του χαμηλού μορφωτικού επιπέδου και του επιπέδου συμμετοχής σε περαιτέρω μάθηση, ενδείκνυται να γίνουν βελτιώσεις στην προσέγγιση της δια βίου μάθησης, μεταξύ άλλων όσον αφορά τους εργαζομένους.Ύστερα από ανάλυση της κατάστασης, φαίνεται ότι απαιτούνται περισσότερες προσπάθειες για την εφαρμογή των κατευθυντήριων γραμμών και των συστάσεων σχετικά με τα εξής: τον κατάλληλο συνδυασμό πολιτικών για να ευνοηθούν η αύξηση της απασχόλησης, η μείωση των περιφερειακών ανισοτήτων και η καταπολέμηση της λαθραίας εργασίας, το φορολογικό σύστημα και το σύστημα παροχών, την ενεργοποίηση και την πρόληψη της ανεργίας, την ενσωμάτωση της διάστασης του φύλου και τις διαφορές μεταξύ των δύο φύλων και τη δια βίου μάθηση.Η Ιταλία συνεπώς καλείται:1. να συνεχίσει τις μεταρρυθμίσεις της πολιτικής της για να στηρίξει την αύξηση των ποσοστών απασχόλησης, ιδίως των γυναικών και των μεγαλύτερης ηλικίας εργαζομένων. Οι μεταρρυθμίσεις αυτές θα πρέπει να αντιμετωπίζουν τις περιφερειακές ανισορροπίες μέσω της περαιτέρω ενίσχυσης των πολιτικών για την απασχολησιμότητα, της προώθησης της δημιουργίας θέσεων εργασίας και του περιορισμού της λαθραίας εργασίας, με τη σύμπραξη των κοινωνικών εταίρων,2. να εξακολουθήσει να αυξάνει την ευελιξία της αγοράς εργασίας με στόχο τον καλύτερο συνδυασμό της ασφάλειας και της αυξημένης προσαρμοστικότητας ώστε να διευκολύνεται η πρόσβαση στην απασχόληση· να συνεχίσει την εφαρμογή της μεταρρύθμισης του συνταξιοδοτικού συστήματος μέσω της μεταρρύθμισης που είχε προγραμματιστεί για το 2001, και να πραγματοποιήσει την προγραμματισθείσα μεταρρύθμιση άλλων συστημάτων κοινωνικών παροχών ώστε να μειώσει τις εκροές από την αγορά εργασίας· να συνεχίσει να καταβάλλει προσπάθειες για μείωση των φορολογικών επιβαρύνσεων της εργασίας, ειδικότερα των χαμηλόμισθων και ανειδίκευτων εργαζομένων,3. στο πλαίσιο των πολιτικών για την απασχολησιμότητα, να λάβει περαιτέρω μέτρα για την πρόληψη της εισόδου των νέων και των ενηλίκων ανέργων στη μακροχρόνια ανεργία. Τα μέτρα αυτά πρέπει να περιλαμβάνουν: την πλήρη εφαρμογή της μεταρρύθμισης των δημόσιων υπηρεσιών απασχόλησης σε ολόκληρη τη χώρα, την ταχεία εισαγωγή ενός συστήματος πληροφόρησης για την απασχόληση, και την ενίσχυση των προσπαθειών για την αναβάθμιση του συστήματος στατιστικής παρακολούθησης,4. να βελτιώσει την αποτελεσματικότητα των ενεργητικών πολιτικών της αγοράς εργασίας και να εφαρμόζει συγκεκριμένα μέτρα για να περιορίζει τις μεγάλες διαφορές μεταξύ των φύλων ως προς την απασχόληση και την ανεργία στο πλαίσιο μιας γενικής προσέγγισης για την ενσωμάτωση της διάστασης του φύλου, ιδίως μέσω του καθορισμού στόχων για την προσφορά υπηρεσιών φροντίδας των παιδιών και άλλων συντηρούμενων μελών της οικογένειας,5. να εντείνει τις προσπάθειες για την υιοθέτηση και την υλοποίηση μιας συνεκτικής στρατηγικής για τη δια βίου μάθηση, συμπεριλαμβανομένου του καθορισμού εθνικών στόχων. Οι κοινωνικοί εταίροι θα πρέπει να εντείνουν τις προσπάθειές τους για να παρέχουν περισσότερες ευκαιρίες κατάρτισης στο εργατικό δυναμικό.IX. ΛΟΥΞΕΜΒΟΥΡΓΟΠροβλήματα όσον αφορά τις επιδόσεις στον τομέα της απασχόλησηςΣτο Λουξεμβούργο, η κατάσταση στην αγορά εργασίας είναι θετική και στηρίζεται από μια ισχυρή οικονομική μεγέθυνση (8,5 %) και αύξηση της απασχόλησης (5,5 %). Το ποσοστό ανεργίας παραμένει το χαμηλότερο στην Ευρωπαϊκή Κοινότητα (2,4 %). Ωστόσο, παραμένουν μερικά διαρθρωτικά προβλήματα:- το ποσοστό απασχόλησης (62,9 %) παραμένει χαμηλότερο από τους κοινούς στόχους, παρά την πολύ καλή κατάσταση στην απασχόληση η οποία όμως οφείλεται κατά μεγάλο μέρος στο μεγάλο αριθμό διασυνοριακών εργαζομένων. Τα ποσοστά είναι ιδιαίτερα χαμηλά για τους μεγαλύτερης ηλικίας εργαζομένους (27,4 %) και τις γυναίκες (50,3 %), παρόλο που τα ποσοστά αυτά αυξήθηκαν από το 1996 και μετά,- η διαφορά μεταξύ ανδρών και γυναικών ως προς την απασχόληση (24,8 %) παραμένει μία από τις μεγαλύτερες στην Κοινότητα,- οι προσπάθειες που καταβάλλονται στον τομέα της συνεχούς κατάρτισης πρέπει να συνεχισθούν ώστε να καλυφθούν οι ανάγκες μιας σύγχρονης και δυναμικής οικονομίας.Ύστερα από ανάλυση της κατάστασης, φαίνεται ότι απαιτούνται περισσότερες προσπάθειες για την εφαρμογή των κατευθυντήριων γραμμών και των συστάσεων σχετικά με τα εξής: τη συμμετοχή των μεγαλύτερης ηλικίας εργαζομένων και των γυναικών στην αγορά εργασίας και τη συνεκτικότητα της πολιτικής για τη δια βίου μάθηση.Το Λουξεμβούργο επομένως καλείται:1. να εντείνει περαιτέρω τη δράση του για τη σημαντική αύξηση των ποσοστών συμμετοχής των εργαζομένων ηλικίας άνω των 55 ετών στην αγορά εργασίας μέσω της επανεξέτασης των προγραμμάτων πρόωρης συνταξιοδότησης και σύνταξης αναπηρίας,2. να εντείνει τις προσπάθειές του για την αύξηση των ποσοστών συμμετοχής των γυναικών στην αγορά εργασίας, βελτιώνοντας τις υπηρεσίες ώστε να διευκολύνεται ο καλύτερος συνδυασμός της επαγγελματικής και της οικογενειακής ζωής, και λαμβάνοντας μέτρα για την προώθηση της ισότητας ανδρών και γυναικών, ιδίως όσον αφορά τη διαφορά μεταξύ των φύλων ως προς τις αμοιβές,3. να εξασφαλίσει την αποτελεσματική εφαρμογή του νόμου-πλαίσιο για τη συνεχή κατάρτιση, με ισχυρή συμμετοχή των κοινωνικών εταίρων, να καταπολεμήσει την πρόωρη εγκατάλειψη του σχολείου και να αναλάβει τη μεταρρύθμιση του συνολικού εκπαιδευτικού συστήματος με στόχο να επιτευχθεί καλύτερη συνοχή μεταξύ των διαφόρων τομέων εκπαίδευσης και κατάρτισης.X. ΚΑΤΩ ΧΩΡΕΣΠροβλήματα όσον αφορά τις επιδόσεις στον τομέα της απασχόλησηςΟι Κάτω Χώρες παρουσίασαν υγιή αύξηση της απασχόλησης το 2000 και τα ποσοστά απασχόλησης (73,2 % συνολικά, 63,7 % για τις γυναίκες) είναι σαφώς πάνω από τον κοινοτικό μέσο όρο και από τους στόχους της Λισαβόνας. Το επίσημο ποσοστό ανεργίας εξακολούθησε να μειώνεται το 2000 και έφθασε κάτω από το 3 %, δηλαδή σημαντικά κάτω από τον κοινοτικό μέσο όρο. Ωστόσο, η αγορά εργασίας χαρακτηρίζεται από μια βασική διαρθρωτική ανισορροπία:- παρά τα εμφανιζόμενα ελλείμματα στην αγορά εργασίας, το εργατικό δυναμικό είναι περιορισμένο λόγω του υψηλού ποσοστού του πληθυσμού σε ηλικία εργασίας που λαμβάνει παροχές αναπηρίας, ανεργίας ή κοινωνικής πρόνοιας.Ύστερα από ανάλυση της κατάστασης, φαίνεται ότι απαιτούνται περισσότερες προσπάθειες για την εφαρμογή των κατευθυντήριων γραμμών και των συστάσεων σχετικά με τα εξής: την προσφορά εργασίας και τη μεταρρύθμιση του συστήματος παροχών.Οι Κάτω Χώρες συνεπώς καλούνται:1. εκτός από τα μέτρα για τον περιορισμό των εισροών στη λήψη παροχών αναπηρίας, να αναπτύξουν αποτελεσματικές πολιτικές για την επανένταξη των ατόμων που σήμερα λαμβάνουν τέτοιου είδους παροχές σε θέσεις εργασίας κατάλληλες για τις εναπομένουσες ικανότητές τους για εργασία,2. για να εκμεταλλεύονται όλες τις δυνατότητες της δυνητικής προσφοράς εργασίας και να μειώσουν τον αριθμό των ανενεργών ατόμων, να αντιμετωπίσουν το πρόβλημα της σώρευσης των παροχών, συμπεριλαμβανομένου του τοπικού κόστους των επιδομάτων διαβίωσης για τους χαμηλόμισθους.XI. AΥΣΤΡΙΑΠροβλήματα όσον αφορά τις επιδόσεις στον τομέα της απασχόλησηςΟι επιδόσεις της αγοράς εργασίας στην Αυστρία βελτιώθηκαν πέρυσι, με συνολικό ποσοστό απασχόλησης 68,3 % (59,4 % για τις γυναίκες), το οποίο προσεγγίζει τους στόχους που έθεσε η σύνοδος κορυφής στη Λισαβόνα και βρίσκεται σαφώς πάνω από τον κοινοτικό μέσο όρο. Η συνολική ανεργία μειώθηκε σε 3,7 % το 2000 και, μαζί με την μακροχρόνια ανεργία και την ανεργία των νέων, είναι από τις χαμηλότερες στην Ευρωπαϊκή Κοινότητα. Παρά τις συνολικά καλές επιδόσεις, παραμένουν διαρθρωτικά προβλήματα στην αγορά εργασίας:- στο πλαίσιο της εξασφάλισης επαρκούς προσφοράς εργασίας σε μια συρρικνωνόμενη αγορά εργασίας, υπάρχουν περιθώρια για αύξηση της συμμετοχής των μεγαλύτερης ηλικίας και χαμηλόμισθων εργαζομένων, καθώς και των εθνικών μειονοτήτων και των μετακινούμενων εργαζομένων,- εξακολουθεί να υπάρχει σημαντική διαφορά μεταξύ των φύλων ως προς την απασχόληση και μια από τις μεγαλύτερες διαφορές ως προς τις αμοιβές στην Κοινότητα, γεγονός που επιβάλλει τη λήψη νέων μέτρων ώστε να διευκολύνεται ο συνδυασμός της επαγγελματικής και της οικογενειακής ζωής. Τα ποσοστά κάλυψης της φροντίδας των παιδιών είναι από τα χαμηλότερα στην Κοινότητα και οι υπηρεσίες αυτές πρέπει να επεκταθούν,- καταβάλλονται προσπάθειες για τη χάραξη μιας ολοκληρωμένης και συνεκτικής στρατηγικής στο "Zukunftsforum Weiterbildung", με τη συμμετοχή όλων των ενδιαφερόμενων φορέων, μέσω της οποίας θα εκπονηθούν ποσοτικοί στόχοι για τη χρηματοδότηση και τη συμμετοχή, σύμφωνα με το εθνικό νομικό πλαίσιο.Ύστερα από ανάλυση της κατάστασης, φαίνεται ότι απαιτούνται περισσότερες προσπάθειες για την εφαρμογή των κατευθυντήριων γραμμών και των συστάσεων σχετικά με τα εξής: την αύξηση της συμμετοχής στην αγορά εργασίας, τις διαφορές μεταξύ των δύο φύλων και την προσφορά υπηρεσιών φροντίδας των παιδιών και τη δια βίου μάθηση.Η Αυστρία συνεπώς καλείται:1. να εκπονήσει πολιτικές για να εξασφαλίσει επαρκή προσφορά εργασίας στο μέλλον. Στη συνάρτηση αυτήν, η Αυστρία θα πρέπει να συνεχίσει και να επεκτείνει περαιτέρω τη μεταρρύθμιση του φορολογικού συστήματος και του συστήματος παροχών ώστε να αυξηθεί η συμμετοχή των μεγαλύτερης ηλικίας εργαζομένων και των ανειδίκευτων και χαμηλόμισθων εργαζομένων, και να βελτιώσει τις ίσες ευκαιρίες των εθνικών μειονοτήτων και των μεταναστών εργαζομένων στην αγορά εργασίας,2. να εκπονήσει μια στρατηγική με βάση στόχους για τον περιορισμό της διαφοράς μεταξύ των φύλων ως προς τις αμοιβές, σε συμφωνία με τους κοινωνικούς εταίρους· να προωθήσει μέτρα σε όλα τα επίπεδα για τον περιορισμό της διαφοράς μεταξύ των φύλων στην απασχόληση, μέσω της επέκτασης των υπηρεσιών φροντίδας των παιδιών και της προώθησης πολιτικών για τη διευκόλυνση του συνδυασμού της επαγγελματικής και της οικογενειακής ζωής,3. να εγκρίνει και να εφαρμόσει μια ολοκληρωμένη και συνεκτική στρατηγική για τη δια βίου μάθηση σε συμφωνία με όλους τους σχετικούς φορείς, που θα περιλαμβάνει δείκτες και ποσοτικούς στόχους για τους οικονομικούς πόρους και τη συμμετοχή, σύμφωνα με το εθνικό νομικό πλαίσιο· η στρατηγική αυτή θα πρέπει να ενισχύσει τους δεσμούς μεταξύ της υποχρεωτικής και της ανώτερης εκπαίδευσης, της αρχικής και της συνεχούς κατάρτισης, και της εκπαίδευσης των ενηλίκων.XII. ΠΟΡΤΟΓΑΛΙΑΠροβλήματα όσον αφορά τις επιδόσεις στον τομέα της απασχόλησηςΜε συνολικό ποσοστό απασχόλησης 68,3 %, η κατάσταση στην απασχόληση βελτιώθηκε περαιτέρω και έχει προσεγγίσει το στόχο της Λισαβόνας. Το ποσοστό ανεργίας (4,2 %) είναι από τα χαμηλότερα στην Ευρωπαϊκή Κοινότητα και η μακροχρόνια ανεργία βρίσκεται σε χαμηλά επίπεδα (2,7 %). Ωστόσο, η αγορά εργασίας υποφέρει από διαρθρωτικές αδυναμίες για τις οποίες θα πρέπει να αναληφθεί δράση:- λόγω του χαμηλού μορφωτικού επιπέδου και επιπέδου συμμετοχής σε περαιτέρω μάθηση, καθώς και (παρά τη μείωση που σημειώθηκε) του υψηλότερου ποσοστού νέων που εγκαταλείπουν πρόωρα το σχολείο στην Κοινότητα (43,1 %), απαιτούνται βελτιώσεις στον τομέα της δια βίου μάθησης,- χρειάζεται ισχυρή περαιτέρω συμβολή από τους κοινωνικούς εταίρους για να αντιμετωπιστούν τα βασικά προβλήματα της πορτογαλικής αγοράς εργασίας, ιδίως το χαμηλό επίπεδο δεξιοτήτων, ο εκσυγχρονισμός της οργάνωσης της εργασίας και οι εργασιακές σχέσεις,- η Πορτογαλία έχει καλές επιδόσεις σε ό,τι αφορά το ποσοστό της γυναικείας απασχόλησης, το οποίο έχει πλέον φθάσει τον στόχο του 60 % που ορίστηκε στη σύνοδο κορυφής στη Λισαβόνα. Ωστόσο, η πορτογαλική αγορά εργασίας εμφανίζει μια από τις εντονότερες ανισορροπίες μεταξύ των φύλων στην Κοινότητα ως προς την απασχόληση κατά κλάδους.Ύστερα από ανάλυση της κατάστασης, φαίνεται ότι απαιτούνται περισσότερες προσπάθειες για την εφαρμογή των κατευθυντήριων γραμμών και των συστάσεων σχετικά με τα εξής: τη δια βίου μάθηση και τις δεξιότητες, την προσέγγιση των κοινωνικών εταίρων και τις ανισορροπίες μεταξύ των φύλων.Η Πορτογαλία συνεπώς καλείται:1. να διαρθρώσει καλύτερα τη στρατηγική της για τη δια βίου μάθηση, μέσω της βελτίωσης των συστημάτων εκπαίδευσης και κατάρτισης ώστε να αποφεύγονται τα ελλείμματα δεξιοτήτων, να αυξήσει την προσφορά ειδικευμένου εργατικού δυναμικού και, με τον τρόπο αυτόν, να προωθήσει τη δημιουργία θέσεων εργασίας μέσης και υψηλής ειδίκευσης, και να αυξήσει την παραγωγικότητα της εργασίας,2. να συνεχίσει τις προσπάθειες για την εφαρμογή μιας προσέγγισης εταιρικής σχέσης και για την ανάληψη συγκεκριμένων δεσμεύσεων από τους κοινωνικούς εταίρους, ιδίως στους τομείς του εκσυγχρονισμού της οργάνωσης της εργασίας και της προσαρμογής των εργασιακών σχέσεων, συμπεριλαμβανομένης της εργατικής νομοθεσίας, παρακολουθώντας στενά την εφαρμογή των συμφωνιών που έχουν ήδη υπογραφεί από την Κυβέρνηση και τους κοινωνικούς εταίρους,3. να εξακολουθήσει να καταβάλλει προσπάθειες για το συνδυασμό της επαγγελματικής και της οικογενειακής ζωής, βελτιώνοντας ιδίως την υποδομή για τη φροντίδα των παιδιών, και να εξετάσει νέους τρόπους για την προώθηση μιας καλύτερης ισορροπίας μεταξύ των φύλων στους επιμέρους κλάδους.XIII. ΦΙΝΛΑΝΔΙΑΠροβλήματα όσον αφορά τις επιδόσεις στον τομέα της απασχόλησηςΕνώ στη Φινλανδία διατηρήθηκε η ισχυρή αύξηση της απασχόλησης την τελευταία πενταετία με ποσοστό συνολικής απασχόλησης (67,5 %) που προσεγγίζει το στόχο της Λισαβόνας και ποσοστό απασχόλησης των γυναικών (64,4 %) πάνω από τον κοινοτικό μέσο όρο και τον στόχο της Λισαβόνας, υπάρχουν ακόμη μερικά σημαντικά διαρθρωτικά προβλήματα:- το συνολικό ποσοστό ανεργίας παραμένει υψηλό (9,8 %), με υψηλά ποσοστά ανεργίας των νέων και μακροχρόνιας ανεργίας μεταξύ των μεγαλύτερης ηλικίας εργαζομένων που δημιουργούν ιδιαίτερες ανησυχίες, καθώς και μεγάλες διαφορές μεταξύ περιφερειών ως προς την ανεργία,- η Φινλανδία έχει υψηλό ποσοστό γυναικείας απασχόλησης και καλά ανεπτυγμένες πολιτικές ίσων ευκαιριών. Ωστόσο, η φινλανδική αγορά εργασίας εμφανίζει μια από τις μεγαλύτερες ανισορροπίες μεταξύ των φύλων στην Ευρωπαϊκή Κοινότητα ως προς την απασχόληση κατά επαγγέλματα και κλάδους, καθώς και μια σημαντική διαφορά μεταξύ των φύλων ως προς τις αμοιβές,- η Φινλανδία αντιμετωπίζει ελλείμματα δεξιοτήτων σε αρκετούς τομείς (για θέσεις εργασίας με υψηλή αλλά και χαμηλή ειδίκευση) και σε μερικές περιφέρειες· τα αποτελέσματα των ενεργητικών προγραμμάτων για την αγορά εργασίας όσον αφορά τη μακροχρόνια ένταξη στην αγορά εργασίας είναι ανομοιογενή.Ύστερα από ανάλυση της κατάστασης, φαίνεται ότι απαιτούνται περισσότερες προσπάθειες για την εφαρμογή των κατευθυντήριων γραμμών και των συστάσεων σχετικά με τα εξής: τα κίνητρα στον τομέα των φόρων και των παροχών, για να αυξηθεί η συμμετοχή, τη διαφορά μεταξύ των φύλων ως προς τις αμοιβές και τις ανισορροπίες μεταξύ των φύλων και τις περιφερειακές ανισότητες.Η Φινλανδία συνεπώς καλείται:1. να συνεχίσει την επανεξέταση του υφιστάμενου φορολογικού συστήματος και του συστήματος παροχών ώστε να ενθαρρύνεται η συμμετοχή στην αγορά εργασίας και να εξασφαλίζεται η διαθεσιμότητα εργατικού δυναμικού· να εντείνει ιδίως τις προσπάθειες για μείωση των υψηλών οριακών πραγματικών φορολογικών συντελεστών, ιδίως για τους χαμηλόμισθους, και να αυξήσει τα κίνητρα στα προγράμματα παροχών, ιδίως στα συνταξιοδοτικά προγράμματα, ώστε τα άτομα να αναλαμβάνουν εργασία και να παραμένουν στο εργατικό δυναμικό,2. να λαμβάνει κατάλληλα μέτρα, στο πλαίσιο μιας προσέγγισης για την ενσωμάτωση της διάστασης των φύλων, για να εξαλείψει τη διαφορά μεταξύ των φύλων ως προς τις αμοιβές, και να εξακολουθήσει να λαμβάνει μέτρα για να βελτιώσει την ισορροπία ως προς την εκπροσώπηση των ανδρών και των γυναικών κατά επαγγέλματα και κλάδους,3. να εξασφαλίσει την αποτελεσματικότητα των ενεργητικών προγραμμάτων για την αγορά εργασίας με στόχο την καταπολέμηση της ανεργίας και τον περιορισμό των περιφερειακών ανισοτήτων και των "συμφορήσεων" στην αγορά εργασίας, με επικέντρωση στις ανάγκες των μακροχρόνια ανέργων και των άνεργων νέων.XIV. ΣΟΥΗΔΙΑΠροβλήματα όσον αφορά τις επιδόσεις στον τομέα της απασχόλησηςΜε ποσοστά 73 % και 71 % αντίστοιχα, η Σουηδία υπερβαίνει τους στόχους της Λισαβόνας και έχει από τα υψηλότερα συνολικά ποσοστά απασχόλησης και γυναικείας απασχόλησης στην Ευρωπαϊκή Κοινότητα. Η συνολική ανεργία μειώθηκε σε 5,9 % το 2000. Ωστόσο, υπάρχουν ακόμη ορισμένα διαρθρωτικά προβλήματα στην αγορά εργασίας:- η Σουηδία έλαβε διάφορα μέτρα για να μειώσει τον αριθμό ατόμων που λαμβάνουν παροχές· ωστόσο, τα φορολογικά κίνητρα και τα κίνητρα του συστήματος παροχών για την ανάληψη εργασίας θα πρέπει να αυξηθούν περισσότερο σύμφωνα με τις κατευθυντήριες γραμμές για την απασχόληση· η φορολογική επιβάρυνση της εργασίας παραμένει υψηλή,- η Σουηδία έχει υψηλό ποσοστό γυναικείας απασχόλησης και καλά ανεπτυγμένες πολιτικές ίσων ευκαιριών. Ωστόσο, η σουηδική αγορά εργασίας εμφανίζει μια από τις μεγαλύτερες ανισορροπίες μεταξύ των φύλων στην Ευρωπαϊκή Κοινότητα ως προς την απασχόληση κατά επαγγέλματα και κλάδους,- εξακολουθούν να υπάρχουν μερικές διαφορές μεταξύ περιφερειών ως προς την ανεργία, η δε κατάσταση των εθνικών μειονοτήτων και των μεταναστών εργαζομένων στην αγορά εργασίας θα μπορούσε να βελτιωθεί· η αποτελεσματικότητα των διαφορετικών τύπων ενεργητικών πολιτικών για την αγορά εργασίας είναι ανομοιογενής.Ύστερα από ανάλυση της κατάστασης, φαίνεται ότι απαιτούνται περισσότερες προσπάθειες για την εφαρμογή των κατευθυντήριων γραμμών και των συστάσεων σχετικά με τα εξής: τις φορολογικές επιβαρύνσεις της εργασίας και τα κίνητρα του φορολογικού συστήματος και του συστήματος παροχών για την ανάληψη εργασίας, τις ανισορροπίες μεταξύ των φύλων και την αποτελεσματικότητα των ενεργητικών πολιτικών για την αγορά εργασίας.Η Σουηδία συνεπώς καλείται:1. να συνεχίσει τις μεταρρυθμίσεις, συμπεριλαμβανομένου του καθορισμού στόχων που θα συνεκτιμούν την εθνική κατάσταση, για να μειώσει την φορολογική επιβάρυνση της εργασίας, ιδίως για τους χαμηλόμισθους εργαζομένους· να συνεχίσει περαιτέρω τις μεταρρυθμίσεις του φορολογικού συστήματος και του συστήματος παροχών ώστε να δίδεται προώθηση στα κίνητρα για την ανάληψη εργασίας,2. να αναλαμβάνει πρωτοβουλίες για να αντιμετωπίσει τις τρέχουσες ανισορροπίες ως προς την εκπροσώπηση των γυναικών και των ανδρών (κατά επαγγέλματα και κλάδους), στο πλαίσιο των μεταρρυθμίσεων οι οποίες αφορούν την ενσωμάτωση της διάστασης του φύλου και οι οποίες δρομολογήθηκαν το 1999,3. να εξασφαλίσει την αποτελεσματικότητα των ενεργητικών προγραμμάτων της αγοράς εργασίας, ιδίως σε σχέση με τη μακροχρόνια ανεργία, δίνοντας, στη συνάρτηση αυτήν, ιδιαίτερη προσοχή στις ανάγκες των εθνικών μειονοτήτων και των μετακινούμενων εργαζομένων.XV. ΗΝΩΜΕΝΟ ΒΑΣΙΛΕΙΟΠροβλήματα όσον αφορά τις επιδόσεις στον τομέα της απασχόλησηςΣτο Ηνωμένο Βασίλειο σημειώθηκε περαιτέρω αύξηση της απασχόλησης το 2000 και τα ποσοστά απασχόλησης για άνδρες και γυναίκες -77,8 % και 64,6 % αντίστοιχα- υπερβαίνουν σαφώς τον κοινοτικό μέσο όρο και τους στόχους της Λισαβόνας. Το ποσοστό ανεργίας εξακολούθησε να μειώνεται το 2000 και έφθασε το 5,5 %, κάτω από τον κοινοτικό μέσο όρο. Ωστόσο, εξακολουθούν να υπάρχουν σημαντικά διαρθρωτικά προβλήματα:- σε εθνικό επίπεδο, παρά την αύξηση του ρόλου και της διαφάνειας, δεν υπάρχει γενική προσέγγιση ως προς τη συμμετοχή των κοινωνικών εταίρων, η οποία, κατά συνέπεια, παραμένει περιορισμένη σε ορισμένα ειδικά θέματα,- παρά την πτωτική τάση, η διαφορά μεταξύ των φύλων ως προς τις αμοιβές και οι υφιστάμενες ανισορροπίες ως προς την εκπροσώπηση των ανδρών και των γυναικών (κατά επαγγέλματα και κλάδους) παραμένουν μεγάλες σε σύγκριση με τον κοινοτικό μέσο όρο· στο πλαίσιο αυτό, είναι σημαντικό το θέμα της προσφοράς θέσεων φροντίδας των παιδιών σε λογικές τιμές, παρόλο που έχουν αρχίσει να διαφαίνονται βελτιώσεις,- οι εισροές νέων και ενηλίκων στη μακροχρόνια ανεργία σημείωσαν μικρή μόνο μείωση το 2000 (φθάνοντας στο 16 % και στο 10 % αντίστοιχα) και παραμένουν σχετικά υψηλές. Η αεργία, η μακροχρόνια ανεργία και τα χαμηλά ποσοστά απασχόλησης αφορούν κυρίως νοικοκυριά στα οποία κανένας δεν εργάζεται, ορισμένες περιφέρειες και συγκεκριμένες μειονεκτούσες ομάδες (μονογονικές οικογένειες, ορισμένες εθνικές μειονότητες, μεγαλύτερης ηλικίας άνδρες εργαζομένους, άτομα με ειδικές ανάγκες και ανειδίκευτους εργαζομένους),- το χαμηλό επίπεδο βασικών δεξιοτήτων του εργατικού δυναμικού συμβάλλει στην εμφάνιση ελλειμμάτων δεξιοτήτων και σε επίπεδα παραγωγικότητας της εργασίας τα οποία, παρά τις πρόσφατες βελτιώσεις, παραμένουν χαμηλά.Ύστερα από ανάλυση της κατάστασης, φαίνεται ότι απαιτούνται περισσότερες προσπάθειες για την εφαρμογή των κατευθυντήριων γραμμών και των συστάσεων σχετικά με τα εξής: την προσέγγιση εταιρικής σχέσης, τις ανισορροπίες μεταξύ των φύλων, τις πολιτικές ενεργοποίησης, ιδίως για τους ενηλίκους και τις μειονεκτούσες ομάδες και το ρόλο της κατάρτισης στην εργασία για την αντιμετώπιση των ελλειμμάτων δεξιοτήτων.Το Ηνωμένο Βασίλειο συνεπώς καλείται:1. να εξακολουθήσει να ενισχύει τη συνεργασία των κοινωνικών εταίρων σε εθνικό επίπεδο, ιδίως με σκοπό να βελτιωθούν η παραγωγικότητα και οι δεξιότητες και να εκσυγχρονιστεί η εργασιακή ζωή,2. να εντείνει τις προσπάθειες για τη μείωση της διαφοράς μεταξύ των φύλων ως προς τις αμοιβές και για τη βελτίωση της ισορροπίας ως προς την εκπροσώπηση των γυναικών και των ανδρών κατά επαγγέλματα και κλάδους, μέσω της συμμετοχής όλων των ενδιαφερόμενων φορέων συντελεστών, συμπεριλαμβανομένων των κοινωνικών εταίρων, και της παρακολούθησης με κατάλληλους επαληθεύσιμους δείκτες και στόχους· να συνεχίσει την εφαρμογή και την παρακολούθηση του αντίκτυπου των μέτρων που λαμβάνονται για να βελτιωθεί η παροχή υπηρεσιών φροντίδας των παιδιών σε λογικές τιμές,3. να ενισχύσει τις ενεργητικές πολιτικές για την αγορά εργασίας που απευθύνονται στους ενήλικες ανέργους προτού αυτοί συμπληρώσουν 12 μήνες ανεργίας, ώστε να συμπληρώνεται η υποστήριξη που παρέχεται από την επιδότηση των αιτούντων εργασία (Jobseekers' Allowance Benefit) και από τα προγράμματα για τη βελτίωση της αποτελεσματικότητας κατά την αναζήτηση εργασίας. Στη συνάρτηση αυτήν, πρέπει να δίδεται ιδιαίτερη προσοχή στις ομάδες που αντιμετωπίζουν ειδικά προβλήματα στην αγορά εργασίας4. να ενισχύει τις καταβαλλόμενες προσπάθειες για την ενθάρρυνση και την ανάπτυξη της κατάρτισης στην εργασία προκειμένου να αντιμετωπίζονται τα αυξανόμενα ελλείμματα δεξιοτήτων του εργατικού δυναμικού και τα χαμηλά επίπεδα βασικών δεξιοτήτων.


title: Σύσταση της Επιτροπής, της 10ης Ιανουαρίου 2008 , σχετικά με μέτρα για τη διευκόλυνση της μετάβασης στο ευρώ στο μέλλον [κοινοποιηθείσα υπό τον αριθμό Ε(2007) 6912]

text:
               26.1.2008

               EL

               Επίσημη Εφημερίδα της Ευρωπαϊκής Ένωσης

               L 23/30

      ΣΫΣΤΑΣΗ ΤΗΣ ΕΠΙΤΡΟΠΉΣ

   της 10ης Ιανουαρίου 2008
   σχετικά με μέτρα για τη διευκόλυνση της μετάβασης στο ευρώ στο μέλλον
   [κοινοποιηθείσα υπό τον αριθμό Ε(2007) 6912]
   (2008/78/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211,
   Εκτιμώντας τα ακόλουθα:

               (1)

               Ενώ η πρώτη ομάδα των συμμετεχόντων διήλθε μια μακρά μεταβατική περίοδο κατά την οποία οι εν λόγω χώρες είχαν ως επίσημο νόμισμα το ευρώ μολονότι το ευρώ δεν είχε ακόμα τεθεί σε κυκλοφορία, στα περισσότερα από τα υφιστάμενα εθνικά σχέδια για τη μετάβαση στο ευρώ στο μέλλον προβλέπεται η θέση σε κυκλοφορία των τραπεζογραμματίων και κερμάτων του ευρώ κατά την ημερομηνία υιοθέτησης του ευρώ. Η διαφορά αυτή και η ευρεία διαθεσιμότητα του ευρώ σε μετρητά καθιστά αναγκαία την εφαρμογή από τα κράτη μέλη που προετοιμάζονται για την υιοθέτηση του ευρώ μιας στρατηγικής διαφορετικής από αυτή που ακολουθήθηκε από το 1999 έως το 2002.

               (2)

               Δεδομένων αυτών των διαφορετικών περιστάσεων, οι διατάξεις της σύστασης της Επιτροπής, της 11ης Οκτωβρίου 2000, σχετικά με τα μέσα για τη διευκόλυνση της προετοιμασίας μετάβασης των οικονομικών φορέων στο ευρώ (1) δεν αντιμετωπίζουν επαρκώς τα ζητήματα που τίθενται από την αλλαγή της συγκυρίας. Ως εκ τούτου, προκειμένου να ληφθούν υπόψη αυτές οι νέες περιστάσεις και να αξιοποιηθεί η πείρα που αποκτήθηκε κατά τη θέση σε κυκλοφορία των τραπεζογραμματίων και κερμάτων του ευρώ το 2002, το 2007 και το 2008, πρέπει να εκδοθεί νέα σύσταση,

         ΣΥΝΙΣΤΑ:
   Άρθρο 1
   Συντονισμός της οργάνωσης της μετάβασης στο ευρώ
   1.   Τα κράτη μέλη πρέπει να δημιουργήσουν τις κατάλληλες δομές που θα επικεντρωθούν στο σχεδιασμό, το συντονισμό και τη διευκόλυνση όλων των αναγκαίων προετοιμασιών για τη θέση σε κυκλοφορία του ευρώ.
   2.   Ένα εθνικό σχέδιο μετάβασης το οποίο θα καλύπτει όλες τις πτυχές της διοργάνωσης της μετάβασης στο ευρώ πρέπει να καταρτιστεί, να αποτελέσει αντικείμενο διαβούλευσης με τους εκπροσώπους των κύριων οικονομικών φορέων (τα χρηματοπιστωτικά ιδρύματα, τον τομέα του λιανικού εμπορίου, τις εταιρείες χρηματαποστολών, τη βιομηχανία κατασκευής μηχανημάτων αυτόματης πώλησης, τις ενώσεις καταναλωτών, τα εμπορικά επιμελητήρια κ.λπ.) και να επικαιροποιείται σε τακτικά διαστήματα.
   Άρθρο 2
   Διευκόλυνση της προετοιμασίας των πολιτών για το ευρώ
   1.   Η εθνική νομοθεσία πρέπει να καθιστά υποχρεωτική τη διπλή αναγραφή των τιμών και άλλων χρηματικών αξιών που πρέπει να πληρώνονται, να πιστώνονται ή να χρεώνονται. Η διπλή αναγραφή πρέπει να καταστεί υποχρεωτική το ταχύτερο δυνατό, μόλις το Συμβούλιο θεσπίσει επισήμως την αμετάκλητη συναλλαγματική ισοτιμία μεταξύ του εθνικού νομίσματος και του ευρώ. Τα κράτη μέλη πρέπει να αποθαρρύνουν τη διπλή αναγραφή των τιμών από τους λιανεμπόρους πριν την επίσημη θέσπιση της συναλλαγματικής ισοτιμίας. Τα κράτη μέλη πρέπει επίσης να καταστήσουν υποχρεωτική τη χωριστή αναγραφή οιωνδήποτε χρεώσεων επιβάλουν οι επιχειρήσεις για την αποδοχή πληρωμών σε ευρώ κατά την περίοδο από τον καθορισμό της συναλλαγματικής ισοτιμίας έως τη θέση σε κυκλοφορία του ευρώ. Πρέπει να απαγορεύεται η χρήση διαφορετικής συναλλαγματικής ισοτιμίας από αυτή που θέσπισε το Συμβούλιο. Η διπλή αναγραφή πρέπει να παραμείνει υποχρεωτική για ελάχιστη περίοδο έξι μηνών και για ένα έτος κατ’ ανώτατο όριο αφότου τεθεί σε κυκλοφορία του ευρώ. Εν συνεχεία, πρέπει να διακοπεί προκειμένου να μπορέσουν οι πολίτες να εξοικειωθούν πλήρως με το νέο νόμισμα.
   2.   Τα κράτη μέλη πρέπει να μεριμνήσουν για την πλήρη ενημέρωση των πολιτών σχετικά με τις ρυθμίσεις για τη μετάβαση στο ευρώ, σχετικά με τις διατάξεις για την προστασία των τραπεζογραμματίων και κερμάτων του ευρώ και σχετικά με τα χαρακτηριστικά ασφαλείας των τραπεζογραμματίων και κερμάτων ευρώ· πρέπει επίσης να βοηθήσουν τους πολίτες να εξοικειωθούν με τη νέα κλίμακα αξιών. Οι σχετικές ενημερωτικές εκστρατείες πρέπει να συνεχιστούν για εύλογο διάστημα μετά τη θέση σε κυκλοφορία του ευρώ. Συγκεκριμένα, πρέπει να εκπονηθούν ειδικά ενημερωτικά προγράμματα για ευάλωτα πρόσωπα (όπως για τους ηλικιωμένους, για τα άτομα που αντιμετωπίζουν προβλήματα σωματικής ή ψυχικής υγείας κ.λπ.) καθώς και για τα άτομα που αντιμετωπίζουν δυσχέρειες πρόσβασης σε πληροφορίες (όπως οι μετανάστες, οι άστεγοι, οι αναλφάβητοι κ.λπ.).
   3.   Τα κράτη μέλη, τα χρηματοπιστωτικά ιδρύματα και οι επιχειρήσεις πρέπει να διοργανώνουν σεμινάρια με σκοπό να εξοικειωθεί με το ευρώ το προσωπικό που χρησιμοποιεί σε τακτική βάση στην εργασία του νομίσματα και χαρτονομίσματα ώστε να διευκολυνθεί η αναγνώριση, ο ακριβής εντοπισμός των χαρακτηριστικών ασφαλείας και ο ταχύτερος χειρισμός των νομισμάτων και χαρτονομισμάτων του ευρώ. Πέραν τούτου, πρέπει να διοργανώνονται τακτικά σεμινάρια για άτομα με προβλήματα όρασης προκειμένου να βοηθηθούν να αναπτύξουν αισθητήρια μνήμη για το νέο νόμισμα.
   4.   Οι δημόσιες διοικήσεις πρέπει να παρέχουν στις επιχειρήσεις, ιδίως στις ΜΜΕ, ακριβείς πληροφορίες σχετικά με το χρονοδιάγραμμα μετάβασης στο ευρώ και σχετικά με τους σχετικούς νομικούς, φορολογικούς και λογιστικούς κανόνες. Οι επαγγελματικές ενώσεις, τα ευρωπαϊκά κέντρα πληροφόρησης, τα εμπορικά και βιομηχανικά επιμελητήρια, οι ορκωτοί λογιστές και οι σύμβουλοι επιχειρήσεων πρέπει να φροντίσουν ώστε οι επιχειρήσεις με τις οποίες είναι σε επαφή να προβούν στη λήψη των μέτρων που είναι αναγκαία για να προετοιμαστούν κατάλληλα και να είναι σε θέση να πραγματοποιούν όλες τις συναλλαγές τους σε ευρώ ευθύς μόλις αυτό τεθεί σε κυκλοφορία.
   5.   Τα χρηματοπιστωτικά ιδρύματα πρέπει να ενημερώσουν τους πελάτες τους για τις πρακτικές επιπτώσεις της λήξης της μεταβατικής περιόδου. Θα πρέπει ειδικότερα να επιστήσουν την προσοχή τους στην αδυναμία εκτέλεσης λογιστικών πληρωμών ή τήρησης λογαριασμών στις παλαιές εθνικές νομισματικές μονάδες μετά τη θέση σε κυκλοφορία του ευρώ.
   6.   Οι επιχειρήσεις θα πρέπει να ευαισθητοποιήσουν το προσωπικό τους και να προβούν σε κατάρτιση εκείνων των εργαζομένων που έρχονται σε επαφή με το κοινό.
   7.   Τα κράτη μέλη πρέπει να παρακολουθούν την προπαρασκευή των οικονομικών φορέων για τη μετάβαση στο ευρώ, ιδίως μέσω της πραγματοποίησης τακτικών ερευνών.
   Άρθρο 3
   Εξασφάλιση της ταχείας θέσης σε κυκλοφορία των νομισμάτων και χαρτονομισμάτων του ευρώ
   1.   Για να μειωθεί ο όγκος των πράξεων στις οποίες χρησιμοποιούνται μετρητά, οι καταναλωτές καλούνται να καταθέτουν σε λογαριασμό τα ρευστά πλεονάσματα κατά τις εβδομάδες που προηγούνται της μετάβασης στο ευρώ. Τα συμβόλαια, που συνήθως εκφράζονται σε εθνικά νομίσματα, τα οποία συνάπτονται μετά την έκδοση της απόφασης του Συμβουλίου για τη θέσπιση της αμετάκλητης συναλλαγματικής ισοτιμίας πρέπει κατά προτίμηση να αναφέρονται στο ευρώ εφόσον η ισχύς τους εκτείνεται πέραν της ημερομηνίας θέσης σε κυκλοφορία του ευρώ.
   2.   Τα χρηματοπιστωτικά ιδρύματα και τα σημεία πωλήσεων πρέπει να κάνουν χρήση προεφοδιασμού και υποπροεφοδιασμού με τραπεζογραμμάτια και κέρματα ευρώ κατά τους μήνες που προηγούνται της μετάβασης στο ευρώ, όπως προβλέπεται από την Ευρωπαϊκή Κεντρική Τράπεζα (2). Τα σημεία πωλήσεων πρέπει να υποπροεφοδιαστούν με τραπεζογραμμάτια και κέρματα ευρώ κατά τις τελευταίες εβδομάδες πριν τη μετάβαση. Ειδικές ρυθμίσεις, ιδίως συσκευασίες με κέρματα ευρώ για λιανεμπόρους, πρέπει να προβλέπονται για τα μικρά κέντρα πωλήσεων. Προκειμένου να ενθαρρύνονται τα κέντρα πωλήσεων να συμμετέχουν στον υποπροεφοδιασμό, πρέπει να τους προσφέρονται οικονομικώς ελκυστικοί όροι μεταχρονολογημένης χρέωσης. Οι πολίτες πρέπει να είναι σε θέση να αποκτούν συσκευασίες νομισμάτων ευρώ κατά τις τρεις εβδομάδες που προηγούνται της μετάβασης στο ευρώ, ώστε κάθε νοικοκυριό να διαθέτει τουλάχιστον μια τέτοια συσκευασία.
   3.   Στα μηχανήματα αυτόματης ανάληψης χαρτονομισμάτων πρέπει να πραγματοποιηθούν οι αναγκαίες μετατροπές ώστε να χορηγούν χαρτονομίσματα ευρώ ευθύς μόλις το ευρώ τεθεί σε κυκλοφορία. Τα μηχανήματα αυτόματης ανάληψης χαρτονομισμάτων στα οποία για τεχνικούς λόγους δεν μπορούν να γίνουν εγκαίρως οι αναγκαίες μετατροπές, πρέπει να διακόψουν τη λειτουργία τους. Οι αναλήψεις ή αλλαγές μετρητών σε χρηματοπιστωτικούς οργανισμούς κατά τις δύο εβδομάδες που προηγούνται και έπονται της μετάβασης στο ευρώ πρέπει να πραγματοποιούνται κατά πρώτο λόγο με χαρτονομίσματα μικρής ονομαστικής αξίας.
   4.   Τα σημεία πωλήσεων πρέπει να υποχρεωθούν να δίνουν ρέστα αποκλειστικά σε ευρώ ευθύς μόλις τεθεί το ευρώ σε κυκλοφορία, εκτός εάν αυτό είναι αδύνατον για πρακτικούς λόγους. Πρέπει να ληφθούν μέτρα ad hoc για τη διευκόλυνση του υποπροεφοδιασμού με νομίσματα και χαρτονομίσματα για τον περιορισμό των δυσκολιών λόγω της αύξησης του όγκου των μετρητών στα σημεία πωλήσεων.
   5.   Όλα τα ηλεκτρονικά τερματικά σημεία πώλησης πρέπει να αρχίσουν να χρησιμοποιούν το ευρώ την ημέρα της θέσης του σε κυκλοφορία. Οι καταναλωτές πρέπει να ενθαρρυνθούν να κάνουν συχνότερα χρήση ηλεκτρονικών πληρωμών κατά τις πρώτες ημέρες μετά τη θέση σε κυκλοφορία του ευρώ.
   6.   Τα κεντρικά γραφεία των χρηματοπιστωτικών ιδρυμάτων πρέπει να παραμένουν ανοικτά κατά τις πρώτες ημέρες της περιόδου διπλής κυκλοφορίας ώστε να διευκολύνουν την ανταλλαγή του εθνικού νομίσματος με το ευρώ. Πέραν τούτου, το ωράριο λειτουργίας των τραπεζών πρέπει να παραταθεί κατά την περίοδο της μετάβασης στο ευρώ. Πρέπει να παρασχεθούν ειδικές διευκολύνσεις στους λιανεμπόρους με τον ταχύτερο εφοδιασμό τους με μετρητά ώστε να μην σχηματίζονται ουρές.
   Άρθρο 4
   Η πρόληψη των καταχρηστικών πρακτικών και της δημιουργίας λανθασμένων εντυπώσεων στους πολίτες όσον αφορά την εξέλιξη των τιμών
   1.   Πρέπει να διεξαχθούν διαπραγματεύσεις με τον τομέα του λιανικού εμπορίου και των υπηρεσιών για τη σύναψη συμφωνιών ώστε η θέση σε κυκλοφορία του ευρώ να μην έχει αντίκτυπο στη διαμόρφωση των τιμών. Ιδίως οι έμποροι γενικής πώλησης δεν θα πρέπει να αυξήσουν τις τιμές τους λόγω της μετάβασης στο ευρώ και θα πρέπει να καταβάλουν προσπάθειες για την ελαχιστοποίηση των μεταβολών των τιμών κατά την τιμολόγηση σε ευρώ μετά τη μετάβαση. Οι συμφωνίες αυτές πρέπει να υλοποιηθούν μέσω της υιοθέτησης λογοτύπου το οποίο θα είναι εμφανές και εύκολα αναγνωρίσιμο από τους καταναλωτές. Πρέπει να διεξαχθούν εκστρατείες ενημέρωσης για τη διαφήμιση αυτού του λογοτύπου. Είναι αναγκαίο να παρακολουθείται εκ του σύνεγγυς, και σε συνεργασία με τις ενώσεις καταναλωτών, ο βαθμός συμμόρφωσης των λιανεμπόρων με τις δεσμεύσεις που ανέλαβαν στο πλαίσιο των συμφωνιών. Πρέπει να προβλέπονται αποτρεπτικά μέτρα για περιπτώσεις μη συμμόρφωσης, τα οποία θα περιλαμβάνουν, μεταξύ άλλων, τη δημόσια αποκάλυψη της ονομασίας της επιχείρησης και ενδεχομένως πρόστιμα για τις σοβαρότερες περιπτώσεις.
   2.   Τα κράτη μέλη πρέπει να εξασφαλίσουν την αυστηρή και συχνή παρακολούθηση των τιμών κατά τις εβδομάδες που έπονται της θέσπισης της επίσημης ισοτιμίας και έως το πέρας της περιόδου διπλής αναγραφής των τιμών. Πρέπει, ιδίως, να ενημερώνονται οι πολίτες σε εβδομαδιαία βάση για την εξέλιξη των τιμών κατά τις εβδομάδες που προηγούνται και έπονται της μετάβασης στο ευρώ, ώστε να αποτρέπεται η δημιουργία λανθασμένων εντυπώσεων.
   3.   Τα ίδια φορολογικά τέλη που επιβάλλονται για τις πράξεις πληρωμών σε εθνικό νόμισμα πρέπει, μετά τη μετατροπή, να ισχύουν για τις πράξεις πληρωμών σε ευρώ.
   Άρθρο 5
   Τελική διάταξη
   Τα κράτη μέλη καλούνται να υποστηρίξουν την εφαρμογή της παρούσας σύστασης.
   Άρθρο 6
   Αποδέκτες
   Η παρούσα σύσταση απευθύνεται στα κράτη μέλη τα οποία τυγχάνουν παρέκκλισης όπως προβλέπεται στο άρθρο 122 της συνθήκης, καθώς και στα χρηματοπιστωτικά ιδρύματα, τις επιχειρήσεις, τις εμπορικές ενώσεις και τις οργανώσεις καταναλωτών στα εν λόγω κράτη μέλη.

      Βρυξέλλες, 10 Ιανουαρίου 2008.

            Για την Επιτροπή

         Joaquín ALMUNIA

            Μέλος της Επιτροπής

      (1)  Σύσταση 2000/C 303/05 (ΕΕ C 303 της 24.10.2000, σ. 6).

      (2)  Κατευθυντήρια γραμμή της Ευρωπαϊκής Κεντρικής Τράπεζας, της 14ης Ιουλίου 2006, σχετικά με ορισμένες προπαρασκευαστικές εργασίες ενόψει της μετάβασης στο ευρώ σε φυσική μορφή και με τον προεφοδιασμό και υποπροεφοδιασμό με τραπεζογραμμάτια και κέρματα ευρώ εκτός της ζώνης του ευρώ (ΕΚΤ/2006/9, ΕΕ L 207 της 28.7.2006, σ. 39).


Avis juridique important

|

32000H0303

2000/303/ΕΚ: Σύσταση της Επιτροπής, της 13ης Απριλίου 2000, σχετικά με τη μείωση των εκπομπών CO2 από επιβατηγά οχήματα (ΚΑΜΑ) [κοινοποιηθείσα υπό τον αριθμό Ε(2000) 801] (Κείμενο που παρουσιάζει ενδιαφέρον για τον ΕΟΧ)

Επίσημη Εφημερίδα αριθ. L 100 της 20/04/2000 σ. 0055 - 0056

Σύσταση της Επιτροπήςτης 13ης Απριλίου 2000σχετικά με τη μείωση των εκπομπών CO2 από επιβατηγά οχήματα(ΚΑΜΑ)[κοινοποιηθείσα υπό τον αριθμό Ε(2000) 801](Κείμενο που παρουσιάζει ενδιαφέρον για τον ΕΟΧ)(2000/303/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211 δεύτερη περίπτωση,Εκτιμώντας τα ακόλουθα:(1) Η Επιτροπή πρότεινε κοινοτική στρατηγική για τη μείωση των εκπομπών του CO2 από επιβατηγά οχήματα και την μεγαλύτερη εξοικονόμηση καυσίμων(1).(2) Το Συμβούλιο (Περιβάλλοντος), στα συμπεράσματα που διατύπωσε στις 25 Ιουνίου 1996, κάλεσε την Επιτροπή να λάβει τα απαραίτητα μέτρα για την εφαρμογή των κυρίων στοιχείων της ως άνω στρατηγικής.(3) Η σύναψη συμφωνίας για το περιβάλλον με την αυτοκινητιστική βιομηχανία συνιστά ένα από τα κύρια στοιχεία της στρατηγικής της Κοινότητας. Η Επιτροπή και το Συμβούλιο θεωρούν ότι ανάλογη συμφωνία επιβάλλεται να δεσμεύει την αυτοκινητιστική βιομηχανία ώστε να συμβάλει περισσότερο στην επίτευξη του συνολικού στόχου της στρατηγικής για εκπομπές CO2 120g/km CO2 κατά μέσο όρο, εκ μέρους των επιβατηγών αυτοκινήτων πρόσφατης καταχώρισης έως το 2005, και το αργότερο έως το 2010.(4) Η Ένωση Κατασκευαστών Αυτοκινήτων της Κορέας (ΚΑΜΑ), με την υποστήριξη των εταιρειών παραγωγής επιβατηγών αυτοκινήτων που είναι μέλη της, ανέλαβε δέσμευση σχετικά με τη μείωση των εκπομπών CO2 για τα νέα επιβατηγά οχήματα (εν συνεχεία αναφερόμενη ως "η δέσμευση").(5) Η Επιτροπή είναι ικανοποιημένη με τους όρους που προβλέπει η ΚΑΜΑ στη δέσμευση.(6) Η Επιτροπή αναγνωρίζει τις προϋποθέσεις επί των οποίων βασίζεται η παρούσα δέσμευση και προτίθεται να επανεξετάσει την κατάσταση από κοινού με την ΚΑΜΑ και να επιδιώξει συμφωνία για οιεσδήποτε περαιτέρω αναγκαίες προσαρμογές της δέσμευσης καλή τη πίστει σε περίπτωση που οι προαναφερθείσες προϋποθέσεις δεν επαληθευτούν.(7) Η δέσμευση βασίζεται στις απαιτήσεις της οδηγίας 98/70/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου(2), μολονότι η ΚΑΜΑ αναμένει ότι η μέση ποιότητα καυσίμων στην αγορά θα είναι υψηλότερη της προβλεπόμενης από τις αντίστοιχες νομοθετικές απαιτήσεις.(8) Η Επιτροπή και η ΚΑΜΑ αποφασίζουν να παρακολουθούν από κοινού τα μέτρα που λαμβάνονται στο πλαίστο της δέσμευσης, τις προϋποθέσεις επί των οποίων βασίζονται καθώς και ορισμένες άλλες εξελίξεις.(9) Η δέσμευση περιλαμβάνει ρήτρα σύμφωνα με την οποία δεν απαιτούνται πρόσθετα φορολογικά μέτρα προκειμένου να διευκολυνθεί η ΚΑΜΑ ώστε να επιτύχει τους στόχους για το CO2. Η δέσμευση δεν αμφισβητεί το δικαίωμα της Κοινότητας ή των κρατών μελών να ασκούν τις αρμοδιότητές τους στον τομέα της φορολογικής πολιτικής όπως προβλέπει η στρατηγική. Οι επιπτώσεις των φορολογικών μέτρων θα αξιολογηθούν στο πλαίσιο της παρακολούθησης της δέσμευσης.(10) Η Επιτροπή προτίθεται να υποβάλει νομοθετική πρόταση για τις εκπομπές του CO2 από επιβατηγά αυτοκίνητα στην περίπτωση που η ΚΑΜΑ δεν επιτύχει τους στόχους για τις εκπομπές του CO2 έως το 2009 όπως προβλέπει η δέσμευση ή δεν επιτύχει επαρκείς προόδους για την πραγμάτωση του στόχου αυτού (ιδίως συγκριτικά προς την υπολογιζόμενη για το 2004 ψαλίδα στη δέσμευση), και εφόσον η Επιτροπή δεν πεισθεί ότι οι ανεπιτυχείς προσπάθειες της ΚΑΜΑ οφείλονται σε παράγοντες για τους οποίους δεν φέρει ουδεμία ευθύνη.(11) Η Επιτροπή έχει απευθύνει παρόμοιες συστάσεις στις ενώσεις ευρωπαίων(3) και ιαπώνων(4) κατασκευαστών αυτοκινήτων, για την ανάληψη αναλόγων προσπαθειών μείωσης των εκπομπών του CO2 προς τις προβλεπόμενες από τη δέσμευση σε ό,τι αφορά τις πωλήσεις τους στην Κοινότητα,ΣΥΝΙΣΤΑ:Άρθρο 11. Τα μέλη της Ένωσης Κατασκευαστών Αυτοκινήτων της Κορέας (ΚΑΜΑ), θα πρέπει, κυρίως μέσω τεχνολογικών εξελίξεων και αλλαγών στην αγορά που σχετίζονται με τις εξελίξεις αυτές, να επιτύχουν συλλογικά το στόχο των εκπομπών του CO2 140 g/km, σύμφωνα με τις μεθόδους μέτρησης της οδηγίας 93/116/ΕΟΚ της Επιτροπής(5), κατά μέσο όρο για τα νέα αυτοκίνητα που πωλούνται στην Κοινότητα [κατηγορία Μ1 ως ορίζεται στο παράρτημα Ι της οδηγίας 70/156/ΕΟΚ του Συμβουλίου(6)] έως το 2009. Νέες αντιλήψεις για τα οχήματα που αντικαθιστούν τα παραδοσιακά οχήματα και τα επιβατηγά οχήματα με μηδενικές εκπομπές CO2 ή οχήματα που χρησιμοποιούν εναλλακτικά καύσιμα, θα συνεκτιμηθούν για την επίτευξη του ως άνω στόχου εκπομπής CO2 εφόσον δεν περιλαμβάνονται στην κατηγορία Μ1 ή δεν καλύπτονται ήδη από την οδηγία 93/116/ΕΟΚ.Κατά την παρακολούθηση της δέσμευσης, η ΚΑΜΑ καλείται να συνεργαστεί με την Επιτροπή σε ό,τι αφορά τον εντοπισμό των επιπτώσεων που θα έχουν οι αλλαγές στην αγορά που δεν συνδέονται με τις τεχνολογικές εξελίξεις.2. Η ΚΑΜΑ καλείται να αξιολογήσει το 2004 τις δυνατότητες πρόσθετων βελτιώσεων σχετικά με την εξοικονόμηση καυσίμων ώστε να επιτευχθούν περαιτέρω πρόοδοι σε ό,τι αφορά το στόχο των 120 g/km CO2 έως το 2012.3. Τα μέλη της ΚΑΜΑ μπορούν να διοχετεύουν στην αγορά της Κοινότητας μοντέλα που εκπέμπουν 120 g/km CO2 ή και λιγότερο, σύμφωνα με τις μεθόδους μέτρησης της οδηγίας 93/116/ΕΟΚ, το ταχύτερο δυνατό μετά το 2000.4. Τα μέλη της ΚΑΜΑ καλούνται να καταβάλουν κάθε δυνατή προσπάθεια προκειμένου να επιτύχουν συλλογικά έναν ενδιάμεσο στόχο εκπομπής CO2 που να κυμαίνεται μεταξύ 165-170 g/km CO2, σύμφωνα με τις μεθόδους μέτρησης της οδηγίας 93/116/ΕΟΚ, έως το 2004.5. Η ΚΑΜΑ καλείται να συνεργαστεί με την Επιτροπή σε ό,τι αφορά την παρακολούθηση της παρούσας δέσμευσή της.Άρθρο 2Η παρούσα σύσταση απευθύνεται στην Ένωση Κατασκευαστών Αυτοκινήτων της Κορέας (ΚΑΜΑ).Βρυξέλλες, 13 Απριλίου 2000.Για την ΕπιτροπήMargot WallströmΜέλος της Επιτροπής(1) COM(95) 689 τελικό της 20.12.1995.(2) ΕΕ L 350 της 28.12.1998, σ. 58.(3) ΕΕ L 40 της 13.2.1999, σ. 49.(4) Βλέπε σελίδα 57 της παρούσας Επίσημης Εφημερίδας.(5) ΕΕ L 329 της 30.12.1993, σ. 39.(6) ΕΕ L 42 της 23.2.1970, σ. 1.


				|

		52012PC0255

			Σύσταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που επιτρέπει την έναρξη διαπραγματεύσεων για την προσαρμογή των ακόλουθων συμφωνιών ενόψει της διεύρυνσης της ΕΕ με την προσχώρηση της Κροατίας: συμφωνία για τον Ευρωπαϊκό Οικονομικό Χώρο, συμφωνία μεταξύ του Βασιλείου της Νορβηγίας και της Ευρωπαϊκής Ένωσης για τη θέσπιση νορβηγικού χρηματοδοτικού μηχανισμού για την περίοδο 2009-2014, συμφωνία μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων και συμφωνία συνεργασίας και τελωνειακής ένωσης με τον Άγιο Μαρίνο /* COM/2012/0255 final */

			   	ΑΙΤΙΟΛΟΓΙΚΗ
ΕΚΘΕΣΗ
Η
συνθήκη για
την προσχώρηση
της
Δημοκρατίας
της Κροατίας
στην Ευρωπαϊκή
Ένωση[1] υπεγράφη
στις 9 Δεκεμβρίου
2011.
Η
Ευρωπαϊκή
Ένωση και τα
κράτη μέλη της
έχουν συνάψει
συμφωνίες για
τον Ευρωπαϊκό
Οικονομικό Χώρο
με τη Νορβηγία,
την Ισλανδία
και το
Λιχτενστάιν, για
έναν νορβηγικό
χρηματοδοτικό
μηχανισμό για
την περίοδο 2009-2014, για
την ελεύθερη
κυκλοφορία των
προσώπων με
την Ελβετία και
για τη
συνεργασία και
την τελωνειακή
ένωση με τον
Άγιο Μαρίνο.
Οι
συγκεκριμένες
συμφωνίες
χρειάζεται να
προσαρμοστούν
για να
συμπεριλάβουν
την Κροατία ως
συμβαλλόμενο
μέρος από την
προσχώρησή της
στην Ευρωπαϊκή
Ένωση. Οι όροι
προσαρμογής πρόκειται
να αποτελέσουν
το αντικείμενο
διαπραγμάτευσης
μεταξύ των
σημερινών
συμβαλλόμενων
μερών και του
προσχωρούντος
κράτους. Οι
διαπραγματεύσεις
πρέπει να
αρχίσουν
εγκαίρως, ώστε
να
διασφαλιστεί
ότι οι πράξεις
προσαρμογής
αυτών των
συμφωνιών θα
τεθούν σε ισχύ
κατά την ημερομηνία
προσχώρησης
της Κροατίας
στην ΕΕ.
Σύμφωνα
με το άρθρο 6 της
πράξης περί
των όρων
προσχωρήσεως
της
Δημοκρατίας
της Κροατίας (εφεξής
«πράξη
προσχώρησης
της Κροατίας»),
οι
διαπραγματεύσεις
αυτές πρέπει
να διεξαχθούν
από την
Επιτροπή βάσει
οδηγιών
διαπραγμάτευσης
εγκεκριμένων
από το
Συμβούλιο και
μετά από διαβούλευση
με επιτροπή
αποτελούμενη
από τους
αντιπροσώπους
των κρατών
μελών.
Οι
διαπραγματεύσεις
που θα
διεξαχθούν εξ
ονόματος της Ευρωπαϊκής
Ένωσης και των
κρατών μελών
της θα πρέπει
να αρχίσουν με
βάση τα
ακόλουθα:
1.
Συμφωνία για
τον Ευρωπαϊκό
Οικονομικό
Χώρο
Σύμφωνα
με το άρθρο 6
παράγραφος 5 της
πράξης
προσχώρησης
της Κροατίας, η
Κροατία αναλαμβάνει
την υποχρέωση
να
προσχωρήσει,
υπό τους όρους
της εν λόγω
πράξης, στη
συμφωνία για
τον Ευρωπαϊκό
Οικονομικό
Χώρο (συμφωνία ΕΟΧ).
Σύμφωνα με το
άρθρο 128 της συμφωνίας
ΕΟΧ, η Κροατία
θα ζητήσει
κατά συνέπεια να
αποτελέσει
μέρος της εν
λόγω συμφωνίας.
Προς το
σκοπό αυτό, η
Επιτροπή θα
πρέπει να
εξουσιοδοτηθεί
να
διαπραγματευθεί,
εξ ονόματος
της ΕΕ και των
κρατών μελών
της, με τα
συμβαλλόμενα
μέρη του ΕΟΧ
και την
Κροατία, τη
σύναψη
συμφωνίας για
την προσχώρηση
της Κροατίας
στον ΕΟΧ.
Βάσει
της πείρας που
αποκτήθηκε από
τις διαπραγματεύσεις
διεύρυνσης του
ΕΟΧ του 2007, τα
ακόλουθα σημεία
μπορούν να
αποτελέσουν αντικείμενο
διαπραγμάτευσης:
–
Παρεκκλίσεις
και
μεταβατικές
περίοδοι:
οι
παρεκκλίσεις
και οι μεταβατικές
περίοδοι που
συμφωνήθηκαν
στη συνθήκη
προσχώρησης
πρέπει να συμπεριληφθούν
στη συμφωνία
ΕΟΧ. Είναι
ελάχιστα
πιθανό να
υπάρξει αντίθεση
της Νορβηγίας, της
Ισλανδίας και
του
Λιχτενστάιν σε
αυτή τη βασική
αρχή.
–
Γεωργικά
και
μεταποιημένα
γεωργικά
προϊόντα: Η
Κροατία
κατέχει ένα
εντελώς
περιορισμένο
μερίδιο στο εμπόριο
μεταξύ κρατών
ΕΟΧ. Εντούτοις,
δεν μπορεί να αποκλειστεί
ότι η Νορβηγία
και η Ισλανδία
θα ζητήσουν
αποζημίωση για
την καταγγελία
των ισχυουσών
διμερών
συμφωνιών
ελεύθερων
συναλλαγών με
την Κροατία
από την
ημερομηνία
προσχώρησης. Όσον
αφορά τα
γεωργικά και
τα
μεταποιημένα
γεωργικά
προϊόντα, αυτές
οι προσαρμογές
θα πρέπει να συμφωνηθούν
στο πλαίσιο
των τακτικών
διαπραγματεύσεων
βάσει του
άρθρου 19 και του
πρωτοκόλλου 3
της συμφωνίας
ΕΟΧ, αντίστοιχα,
με στόχο τη
συνέχιση της
ελευθέρωσης
του εμπορίου
αυτών των
προϊόντων.
–
Χρηματοδοτικοί
μηχανισμοί του
ΕΟΧ και της
Νορβηγίας:
Στη συμφωνία
διεύρυνσης του
ΕΟΧ του 2007, και τα
τρία κράτη
ΕΟΧ-ΕΖΕΣ
συμφώνησαν να
συνεισφέρουν,
μέχρι την 30ή
Απριλίου 2009 συμπεριλαμβανομένη,
συμπληρωματικό
ποσό 72 εκατ. ευρώ
για την
κοινωνική και
οικονομική
συνοχή στον
διευρυμένο ΕΟΧ
(21,5 εκατ. ευρώ για
τη Βουλγαρία
και 50,5 εκατ. ευρώ
για τη
Ρουμανία). Η
Νορβηγία από
μόνη της
συνεισέφερε
ένα
συμπληρωματικό
ποσό 68 εκατ. ευρώ,
μέσω δύο
διμερών
προγραμμάτων
συνεργασίας
για την
προώθηση της
οικονομικής
μεγέθυνσης και
της βιώσιμης
ανάπτυξης στη
Βουλγαρία (20
εκατ. ευρώ) και
στη Ρουμανία (48
εκατ. ευρώ). Το
διάστημα
μεταξύ 2009-2014, μέσω
της συμφωνίας
μεταξύ της
Ευρωπαϊκής
Ένωσης, της
Ισλανδίας, του
Λιχτενστάιν
και της
Νορβηγίας για
έναν
χρηματοδοτικό
μηχανισμό του ΕΟΧ
για την
περίοδο 2009-2014, και
τα τρία κράτη
ΕΟΧ-ΕΖΕΣ θα
συνεισφέρουν,
συνολικά, 988,5 εκατ.
ευρώ για την
κοινωνική και
οικονομική
συνοχή στον
ΕΟΧ. Μέσω της
συμφωνίας
μεταξύ της
Ευρωπαϊκής
Ένωσης και της
Νορβηγίας για
έναν νορβηγικό
χρηματοδοτικό
μηχανισμό για
την περίοδο 2009-2014, η
Νορβηγία από
μόνη της θα
συνεισφέρει
ένα
συμπληρωματικό
ποσό 800 εκατ. ευρώ
συνολικά. Το
σημείο
εκκίνησης των
διαπραγματεύσεων
της ΕΕ ήταν ότι
τα κράτη
ΕΟΧ-ΕΖΕΣ, ως
μέλη της
εσωτερικής αγοράς,
θα
επωφελούνταν
εξίσου με τα
κράτη μέλη από
τη διευρυμένη
εσωτερική
αγορά και, ως εκ
τούτου, θα
έπρεπε να
συνεισφέρουν
επίσης, στον
ίδιο βαθμό με
τα κράτη μέλη,
στη βιώσιμη
και ισόρροπη
ανάπτυξη της
εσωτερικής
αγοράς, συμβάλλοντας
στην εξάλειψη
των κοινωνικών
και
οικονομικών ανισοτήτων
σε επίπεδο
ΕΕ/ΕΟΧ. Δεδομένου
ότι έχει
προβλεφθεί ότι
ο ΕΟΧ και η
Νορβηγία θα
ξεκινήσουν, το
2013, διαπραγματεύσεις
με την ΕΕ για την
καταβολή χρηματοδοτικής
συνεισφοράς στις
δικαιούχες
χώρες για τους
χρηματοδοτικούς
μηχανισμούς του
ΕΟΧ και της Νορβηγίας
για την
περίοδο 2015-2020, φαίνεται
ενδεδειγμένο
να εφαρμοσθεί
η ίδια λογική
που εφαρμόσθηκε
για τη
Βουλγαρία και
τη Ρουμανία και
στις διαπραγματεύσεις
που αφορούν
την Κροατία·
παρόμοια, τα
κράτη ΕΟΧ-ΕΖΕΣ
θα πρέπει να
συμμετέχουν
οικονομικά
στην κοινωνική
και οικονομική
συνοχή στη διευρυμένη
ΕΕ και στον
διευρυμένο ΕΟΧ
με τους
χρηματοδοτικούς
μηχανισμούς του
ΕΟΧ και της Νορβηγίας,
αλλά με
αναλογικό
τρόπο, μέχρι το
2014 χωρίς να αποστερήσουν
τις σημερινές
δικαιούχες
χώρες από οποιοδήποτε
μέρος των
κονδυλίων που
συμφωνήθηκαν
προηγουμένως,
βάσει των
ίδιων
κριτηρίων. Τα
συμπληρωματικά
κονδύλια θα
πρέπει να
διατεθούν στην
Κροατία σύμφωνα
με τα κριτήρια που
ισχύουν για
τους δύο υφιστάμενους
χρηματοδοτικούς
μηχανισμούς. Πρέπει
επίσης να
υπενθυμισθεί,
στο πλαίσιο
της αναθεώρησης
των
χρηματοδοτικών
μηχανισμών,
ότι κάθε
διμερής
συμφωνία συνδρομής
συναφθείσα
μεταξύ των χωρών
ΕΟΧ-ΕΖΕΣ και του
νέου κράτους
μέλους της ΕΕ
θα παύσει να
ισχύει με την
προσχώρηση
αυτού του
κράτους στην
ΕΕ.
Κατά τη
διάρκεια της
διαδικασίας
διεύρυνσης με
τη Βουλγαρία
και τη
Ρουμανία, συμφωνήθηκε
ότι η Επιτροπή
«δύναται» και
όχι «οφείλει» να
εξετάζει τα
προτεινόμενα
σχέδια. Αυτό το
ζήτημα θα
πρέπει να συζητηθεί
εκ νέου στο
πλαίσιο των
διαπραγματεύσεων.
Κατά γενικό
κανόνα, οι
διαπραγματεύσεις
θα πρέπει να
περιοριστούν
στα κυριότερα
θέματα που κρίνονται
απαραίτητα για
τη διεύρυνση
του ΕΟΧ, ώστε να
αποφευχθούν
χρονοβόρες
διαδικασίες
που θα έθεταν
σε κίνδυνο την
ταυτόχρονη
έναρξη ισχύος
των
διευρύνσεων
της ΕΕ και του
ΕΟΧ.
2. Ελβετία
και Άγιος
Μαρίνος
Σύμφωνα
με τα άρθρα 6
παράγραφοι 2 και
3 της πράξης
προσχώρησης
της Κροατίας, η
Κροατία ανέλαβε
να προσχωρήσει
στις συμφωνίες
που συνήψαν ή
υπέγραψαν τα
παρόντα κράτη
μέλη και η
Ένωση με μία ή
περισσότερες
τρίτες χώρες ή
με διεθνή
οργανισμό.
Σύμφωνα με τις
ίδιες
διατάξεις, η
προσχώρηση της
Κροατίας σε
αυτές τις
συμφωνίες εγκρίνεται
με τη σύναψη
πρωτοκόλλου
στις εν λόγω
συμφωνίες μεταξύ
του
Συμβουλίου, το
οποίο
αποφασίζει ομόφωνα
εξ ονόματος
των κρατών
μελών, και της/των
εν λόγω τρίτης/ων
χώρας/χωρών ή του
εν λόγω
διεθνούς
οργανισμού. Η
Επιτροπή
οφείλει να
διαπραγματευθεί
αυτά τα
πρωτόκολλα[2]
βάσει οδηγιών
διαπραγμάτευσης
εγκεκριμένων
από το
Συμβούλιο με
ομοφωνία, και
κατόπιν
διαβουλεύσεων
με επιτροπή
αποτελούμενη
από αντιπροσώπους
των κρατών
μελών, και στη
συνέχεια το
Συμβούλιο
προβαίνει στη
σύναψή τους.
Προς το
σκοπό αυτό, η
Επιτροπή
υποβάλλει στο
Συμβούλιο
σύσταση για
την έκδοση απόφασης
με την οποία
εξουσιοδοτείται
η Επιτροπή να
αρχίσει
διαπραγματεύσεις.
Συμφωνία
για την
ελεύθερη
κυκλοφορία
προσώπων με
την Ελβετία
Σύμφωνα
με το άρθρο 6
παράγραφος 3
της πράξης
προσχώρησης
της Κροατίας, η
συμφωνία για
την ελεύθερη
κυκλοφορία
προσώπων με
την Ελβετία
χρειάζεται να
προσαρμοστεί για
να
συμπεριλάβει
το νέο κράτος
μέλος της ΕΕ. Τα
ακόλουθα
σημεία μπορούν
να αποτελέσουν
αντικείμενο
διαπραγμάτευσης:
Μεταβατικές
περίοδοι: Η
συμφωνία για
την ελεύθερη
κυκλοφορία
προσώπων περιλαμβάνει
μεταβατικές
περιόδους που
παρέχουν τη
δυνατότητα
στην Ελβετία,
υπό ορισμένες
προϋποθέσεις,
να εφαρμόζει
ποσοτικούς
περιορισμούς
σε σχέση με την
πρόσβαση σε
οικονομική
δραστηριότητα.
Αυτό ποικίλλει
μεταξύ 12 ετών
μετά την
έναρξη ισχύος
της συμφωνίας (δηλαδή
μέχρι τις 31
Μαΐου 2014), 8 ετών μετά
την έναρξη
ισχύος του
πρωτοκόλλου
της συμφωνίας
του 2004 σχετικά με
τη συμμετοχή,
ως
συμβαλλομένων
μερών, των
κρατών μελών
που
προσχώρησαν
στην ΕΕ το 2004 (δηλαδή
μέχρι τις 31 Μαΐου
2014), και 10 ετών μετά
την έναρξη
ισχύος του
πρωτοκόλλου της
του 2008 σχετικά με
τη συμμετοχή,
ως
συμβαλλομένων
μερών, της
Βουλγαρίας και
Ρουμανίας (δηλαδή
μέχρι τις 31 Μαΐου
2019)[3]. Όπως
και κατά την
προηγούμενη
διεύρυνση, θα
πρέπει να
χορηγηθούν
στην Ελβετία
παρεκκλίσεις
και μεταβατικές
περίοδοι
παρόμοιες με
αυτές που συμφωνήθηκαν
στο πλαίσιο
της συνθήκης προσχώρησης.
Ο υπολογισμός
των ποσοτικών
περιορισμών
της Ελβετίας
θα πρέπει να γίνεται
λαμβάνοντας
υπόψη την
υφιστάμενη
μετανάστευση από
την
προσχωρούσα
χώρα και τον
πληθυσμό της.
Συμφωνία
συνεργασίας
και τελωνειακής
ένωσης με τον
Άγιο Μαρίνο
Σύμφωνα
με το άρθρο 6
παράγραφος 2
της πράξης
προσχώρησης
της Κροατίας, η
παρούσα συμφωνία
χρειάζεται
επίσης να
προσαρμοστεί
για να
συμπεριλάβει
το νέο κράτος
μέλος της ΕΕ.
Δεν εντοπίστηκαν
θέματα προς
διαπραγμάτευση.
Η
Επιτροπή ως εκ
τούτου συνιστά
στο Συμβούλιο:
–
να
εγκρίνει τη
συνημμένη
απόφαση με την
οποία εξουσιοδοτείται
η έναρξη
διαπραγματεύσεων
με στόχο:
–
την προσαρμογή
της συμφωνίας
για τον
Ευρωπαϊκό
Οικονομικό
Χώρο στη
διεύρυνση της
Ευρωπαϊκής
Ένωσης με την
προσχώρηση της
Κροατίας,
–
την
προσαρμογή της
συμφωνίας
μεταξύ του
Βασιλείου της
Νορβηγίας και
της Ευρωπαϊκής
Ένωσης για έναν
νορβηγικό
χρηματοδοτικό
μηχανισμό για
την περίοδο 2009-2014,
–
την
προσαρμογή της
συμφωνίας
μεταξύ της
Ευρωπαϊκής
Κοινότητας και
των κρατών
μελών της,
αφενός, και της
Ελβετικής
Συνομοσπονδίας,
αφετέρου, για
την ελεύθερη
κυκλοφορία των
προσώπων, στη
διεύρυνση της
Ευρωπαϊκής
Ένωσης με την
προσχώρηση της
Κροατίας,
–
την
προσαρμογή της
συμφωνίας
συνεργασίας
και τελωνειακής
ένωσης με τον
Άγιο Μαρίνο στη
διεύρυνση της
Ευρωπαϊκής
Ένωσης με την
προσχώρηση της
Κροατίας·
–
να
εκδώσει τις
διαπραγματευτικές
οδηγίες που επισυνάπτονται
στην παρούσα απόφαση·
–
να
διορίσει
ειδική
επιτροπή σε
διαβούλευση με
την οποία θα πρέπει
να διεξαχθούν
οι
διαπραγματεύσεις.
Σύσταση
ΑΠΟΦΑΣΗΣ
ΤΟΥ ΣΥΜΒΟΥΛΙΟΥ
που
επιτρέπει την
έναρξη
διαπραγματεύσεων
για την
προσαρμογή των
ακόλουθων
συμφωνιών
ενόψει της
διεύρυνσης της
ΕΕ με την
προσχώρηση της
Κροατίας:
συμφωνία για
τον Ευρωπαϊκό
Οικονομικό
Χώρο, συμφωνία
μεταξύ του
Βασιλείου της
Νορβηγίας και
της Ευρωπαϊκής
Ένωσης για τη
θέσπιση
νορβηγικού
χρηματοδοτικού
μηχανισμού για
την περίοδο 2009-2014,
συμφωνία
μεταξύ της Ευρωπαϊκής
Κοινότητας και
των κρατών
μελών της, αφενός,
και της
Ελβετικής
Συνομοσπονδίας,
αφετέρου, για
την ελεύθερη
κυκλοφορία των
προσώπων και
συμφωνία
συνεργασίας
και
τελωνειακής
ένωσης με τον
Άγιο Μαρίνο
ΤΟ
ΣΥΜΒΟΥΛΙΟ ΤΗΣ
ΕΥΡΩΠΑΪΚΗΣ
ΕΝΩΣΗΣ,
Έχοντας
υπόψη τη Συνθήκη
για τη
λειτουργία της
Ευρωπαϊκής
Ένωσης, και
ιδίως το
άρθρο 218
παράγραφοι 3
και 4,
Έχοντας
υπόψη τη
Συνθήκη μεταξύ
του Βασιλείου
του Βελγίου,
της
Δημοκρατίας
της
Βουλγαρίας,
της Τσεχικής Δημοκρατίας,
του Βασιλείου
της Δανίας, της
Ομοσπονδιακής
Δημοκρατίας
της Γερμανίας,
της Δημοκρατίας
της Εσθονίας,
της Ιρλανδίας,
της Ελληνικής
Δημοκρατίας,
του Βασιλείου
της Ισπανίας,
της Γαλλικής
Δημοκρατίας,
της Ιταλικής
Δημοκρατίας,
της Κυπριακής
Δημοκρατίας,
της
Δημοκρατίας
της Λετονίας,
της Δημοκρατίας
της
Λιθουανίας,
του Μεγάλου
Δουκάτου του
Λουξεμβούργου,
της
Δημοκρατίας
της Ουγγαρίας,
της Δημοκρατίας
της Μάλτας, του
Βασιλείου των
Κάτω Χωρών, της
Δημοκρατίας
της Αυστρίας,
της
Πορτογαλικής
Δημοκρατίας,
της Ρουμανίας,
της
Δημοκρατίας
της Σλοβενίας,
της Σλοβακικής
Δημοκρατίας,
της
Δημοκρατίας
της Φινλανδίας,
του Βασιλείου
της Σουηδίας
και του Ηνωμένου
Βασιλείου της
Μεγάλης
Βρετανίας και
Βορείου
Ιρλανδίας (κράτη
μέλη της
Ευρωπαϊκής
Ένωσης) και της
Δημοκρατίας
της Κροατίας,
σχετικά με την
προσχώρηση της
Δημοκρατίας
της Κροατίας
στην Ευρωπαϊκή
Ένωση[4], που
υπεγράφη στις 9
Δεκεμβρίου 2011,
και ιδίως το
άρθρο 3
παράγραφος 4,
Έχοντας
υπόψη την
Πράξη περί των
όρων προσχωρήσεως
της
Δημοκρατίας
της Κροατίας
και των
προσαρμογών
της Συνθήκης
για την
Ευρωπαϊκή Ένωση,
της Συνθήκης
για τη
λειτουργία της
Ευρωπαϊκής
Ένωσης και της
Συνθήκης περί
ιδρύσεως της
Ευρωπαϊκής
Κοινότητας
Ατομικής
Ενέργειας[5],
και ιδίως το
άρθρο 6 παράγραφος
2 δεύτερο
εδάφιο και το
άρθρο 6
παράγραφος 5,
Έχοντας
υπόψη τη
σύσταση της
Ευρωπαϊκής
Επιτροπής,
Εκτιμώντας
ότι πρέπει να
αρχίσουν
διαπραγματεύσεις
για την
προσαρμογή,
ενόψει της
διεύρυνσης της
ΕΕ με την
προσχώρηση της
Κροατίας, της
συμφωνίας για
τον Ευρωπαϊκό
Οικονομικό
Χώρο, της
συμφωνίας
μεταξύ του
Βασιλείου της
Νορβηγίας και
της Ευρωπαϊκής
Ένωσης για τη
θέσπιση
νορβηγικού
χρηματοδοτικού
μηχανισμού για
την περίοδο 2009-2014, της
συμφωνίας
μεταξύ της
Ευρωπαϊκής
Κοινότητας και
των κρατών
μελών, αφενός,
και της
Ελβετικής
Συνομοσπονδίας,
αφετέρου, για
την ελεύθερη
κυκλοφορία των
προσώπων και
της συμφωνίας
συνεργασίας
και
τελωνειακής
ένωσης με τον
Άγιο Μαρίνο,
ΕΞΕΔΩΣΕ
ΤΗΝ ΠΑΡΟΥΣΑ
ΑΠΟΦΑΣΗ:
Άρθρο 1
Η
Επιτροπή
εξουσιοδοτείται
να
διαπραγματευτεί,
εξ ονόματος
της Ευρωπαϊκής
Ένωσης και των
κρατών μελών
της, τις
τροποποιήσεις
της συμφωνίας
για τον
Ευρωπαϊκό
Οικονομικό
Χώρο και της
συμφωνίας
μεταξύ του Βασιλείου
της Νορβηγίας
και της
Ευρωπαϊκής
Ένωσης για το
νορβηγικό
χρηματοδοτικό
μηχανισμό για
την περίοδο 2009-2014,
ενόψει της
διεύρυνσης της
Ευρωπαϊκής
Ένωσης με την
προσχώρηση της
Κροατίας.
Άρθρο 2
Η
Επιτροπή
εξουσιοδοτείται
να
διαπραγματευτεί,
εξ ονόματος
της Ευρωπαϊκής
Ένωσης και των
κρατών μελών
της,
συμπεριλαμβανομένης
– με την επιφύλαξη
της έναρξης
ισχύος της
συνθήκης προσχώρησης
– της
Δημοκρατίας
της Κροατίας,
τις τροποποιήσεις
της συμφωνίας μεταξύ
της Ευρωπαϊκής
Κοινότητας και
των κρατών μελών
της, αφενός, και
της Ελβετικής
Συνομοσπονδίας,
αφετέρου, για
την ελεύθερη
κυκλοφορία των
προσώπων και
της συμφωνίας
συνεργασίας
και
τελωνειακής
ένωσης με τον
Άγιο Μαρίνο,
ενόψει της
διεύρυνσης της
Ευρωπαϊκής Ένωσης
με την
προσχώρηση της
Κροατίας.
Άρθρο 3
Οι
διαπραγματευτικές
οδηγίες
παρατίθενται
στο παράρτημα.
Άρθρο 4
Οι
διαπραγματεύσεις
θα διεξαχθούν
σε διαβούλευση
με [όνομα της
ειδικής
επιτροπής που
θα συμπληρωθεί
από το
Συμβούλιο].
Άρθρο 5
Η
παρούσα
απόφαση
απευθύνεται
στην Επιτροπή.
Βρυξέλλες,

                                                                       Για
το Συμβούλιο
                                                                       Ο
Πρόεδρος
ΠΑΡΑΡΤΗΜΑ

Οδηγίες
διαπραγμάτευσης
για
την προσαρμογή,
ενόψει της
διεύρυνσης της
ΕΕ με την
προσχώρηση της
Κροατίας, της
συμφωνίας για
τον Ευρωπαϊκό
Οικονομικό
Χώρο, της
συμφωνίας
μεταξύ του Βασιλείου
της Νορβηγίας
και της
Ευρωπαϊκής
Ένωσης για το
νορβηγικό
χρηματοδοτικό
μηχανισμό για
την περίοδο 2009-2014, της
συμφωνίας
μεταξύ της
Ευρωπαϊκής Κοινότητας
και των μελών
της, αφενός, και
της Ελβετικής
Συνομοσπονδίας,
αφετέρου, για
την ελεύθερη
κυκλοφορία των
προσώπων και
της συμφωνίας
συνεργασίας
και
τελωνειακής
ένωσης με τον
Άγιο Μαρίνο
1.           Γενικός
στοχοσ
Προσαρμογή
των προαναφερόμενων
συμφωνιών για
να καταστεί
δυνατή η
συμμετοχή της Κροατίας
σε αυτές τις συμφωνίες
μετά την
προσχώρησή της
στην ΕΕ και
αναθεώρηση των
αντίστοιχων
χρηματοδοτικών
συνεισφορών για
να αμβλυνθούν
οι οικονομικές
και κοινωνικές
ανισότητες στη
διευρυμένη ΕΕ.
2.           Έναρξη
των διαπραγματεύσεων
Οι
διαπραγματεύσεις
για την
προσαρμογή των
προαναφερόμενων
συμφωνιών με
την
προσχωρούσα χώρα,
αφενός, και με
την Ισλανδία,
το Λιχτενστάιν,
τη Νορβηγία,
την Ελβετία, τον
Άγιο Μαρίνο αντίστοιχα,
αφετέρου, πρέπει
να αρχίσουν το
συντομότερο
δυνατό.
3.           Περιεχόμενο
των πραξεων που
προσαρμόζουν
τις ισχύουσες
συμφωνίες
Το μελλοντικό
νέο κράτος μέλος
της ΕΕ πρέπει
να προσχωρήσει
στις ακόλουθες
συμφωνίες.
Συμφωνία
για τον
Ευρωπαϊκό
Οικονομικό
Χώρο (συμφωνία
ΕΟΧ) και
συμφωνία για
το νορβηγικό
χρηματοδοτικό
μηχανισμό
Οι
παρεκκλίσεις
και οι
μεταβατικές
περίοδοι που συμφωνήθηκαν
στην πράξη
περί των όρων
προσχώρησης
της
Δημοκρατίας
της Κροατίας θα
πρέπει να
συμπεριληφθούν
στη συμφωνία
ΕΟΧ. Εξάλλου, θα
πρέπει να
προβλεφθεί για
την Κροατία
αναλογική
αύξηση των ποσών
που
προβλέπονται
στους
υφιστάμενους
χρηματοδοτικούς
μηχανισμούς
ΕΟΧ και
Νορβηγίας
μέχρι το 2014,
βάσει των
ίδιων κριτηρίων
με αυτά που
ισχύουν για
τους
υφιστάμενους
μηχανισμούς.
Οι διαπραγματεύσεις
πρέπει να
περιοριστούν,
στο μέτρο του
δυνατού, στα
κυριότερα
θέματα που
είναι
απαραίτητα για
τη διεύρυνση
του ΕΟΧ.
Συμφωνία
μεταξύ της
Ευρωπαϊκής
Κοινότητας και
των κρατών μελών
της, αφενός, και
της Ελβετικής
Συνομοσπονδίας,
αφετέρου, για
την ελεύθερη
κυκλοφορία των
προσώπων
Οι
παρεκκλίσεις
και οι
μεταβατικές
περίοδοι που
συμφωνήθηκαν
στο πλαίσιο
της πράξης
προσχώρησης θα
πρέπει να συμπεριληφθούν
όπου αυτό κρίνεται
σκόπιμο. Ο
υπολογισμός
των ποσοτικών
περιορισμών
της Ελβετίας πρέπει
να γίνει
λαμβάνοντας
υπόψη την
υπάρχουσα μετανάστευση
από την
προσχωρούσα
χώρα και τον
πληθυσμό της.
Συμφωνία
συνεργασίας
και τελωνειακής
ένωσης με τον
Άγιο Μαρίνο
Η
συμφωνία αυτή θα
πρέπει να
προσαρμοστεί
για να
συμπεριλάβει την
Κροατία μετά
την προσχώρησή
της στην ΕΕ. Δεν
εντοπίστηκαν
ιδιαίτερα
θέματα που να
απαιτούν
ουσιαστική διαπραγμάτευση.
4.           Κύρωση
και εναρξη
ισχυοσ
Οι
διαπραγματεύσεις
πρέπει να
ολοκληρωθούν
το συντομότερο
δυνατό για να
δοθεί η
δυνατότητα
στις πράξεις
προσαρμογής να
τεθούν σε ισχύ
κατά την ημερομηνία
και υπό την
επιφύλαξη της
προσχώρησης
της Κροατίας.
Σε περίπτωση
που οι πράξεις
προσαρμογής
δεν θα σταθεί
δυνατό να
τεθούν σε ισχύ
κατά την
ημερομηνία
προσχώρησης,
θα πρέπει να
προβλεφθεί
προσωρινή
εφαρμογή, λαμβάνοντας
υπόψη τις αντίστοιχες
διαδικασίες
στην ΕΕ και στη
σχετική τρίτη
χώρα.
 ΔΗΜΟΣΙΟΝΟΜΙΚΟ ΔΕΛΤΙΟ ||
   || ΗΜΕΡΟΜΗΝΙΑ:
 1. || ΓΡΑΜΜΗ ΠΡΟΫΠΟΛΟΓΙΣΜΟΥ: μ.δ || ΠΙΣΤΩΣΕΙΣ:
 2. || TITΛΟΣ:   Προσαρμογή των ακόλουθων μεικτών συμφωνιών εν όψει της διεύρυνσης της ΕΕ με την προσχώρηση της Κροατίας: Συμφωνία για τον Ευρωπαϊκό Οικονομικό Χώρο, Συμφωνία μεταξύ του Βασιλείου της Νορβηγίας και της Ευρωπαϊκής Κοινότητας για το νορβηγικό χρηματοδοτικό μηχανισμό για την περίοδο 2009-2014 Συμφωνία μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων, Συμφωνία συνεργασίας και τελωνειακής ένωσης με τον Άγιο Μαρίνο
 3. || ΝΟΜΙΚΗ ΒΑΣΗ: Άρθρα 207, 217 και 218 ΣΛΕΕ
 4. || ΣΤΟΧΟΙ :
 5. || ΔΗΜΟΣΙΟΝΟΝΙΚΕΣ ΕΠΙΠΤΩΣΕΙΣ   Μηδέν || ΠΕΡΙΟΔΟΣ 12 ΜΗΝΩΝ     (σε εκατ. ευρώ) || ΤΡΕΧΟΝ ΟΙΚΟΝΟΜΙΚΟ ΕΤΟΣ [n] (σε εκατ. ευρώ) || ΕΠΟΜΕΝΟ ΟΙΚΟΝΟΜΙΚΟ ΕΤΟΣ [n+1] (σε εκατ. ευρώ)
 5.0 || ΔΑΠΑΝΕΣ ΠΟΥ ΒΑΡΥΝΟΥΝ -               ΤΟΝ ΠΡΟΫΠΟΛΟΓΙΣΜΟ ΤΗΣ ΕΕ (ΕΠΙΣΤΡΟΦΕΣ/ΠΑΡΕΜΒΑΣΕΙΣ) -               ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ -               ΑΛΛΕΣ ||     Μηδέν ||     Μηδέν ||     Μηδέν
 5.1 || ΕΣΟΔΑ -               ΙΔΙΟΙ ΠΟΡΟΙ ΤΗΣ ΕΕ (ΕΙΣΦΟΡΕΣ/ΔΑΣΜΟΙ) -               ΣΕ ΕΘΝΙΚΟ ΕΠΙΠΕΔΟ ||     Μηδέν ||     Μηδέν ||     Μηδέν
   ||   || [n+2] || [n+3] || [n+4] || [n+5]
 5.0.1 || ΠΡΟΒΛΕΨΕΙΣ ΔΑΠΑΝΩΝ ||   ||   ||   ||
 5.1.1 || ΠΡΟΒΛΕΨΕΙΣ ΕΣΟΔΩΝ ||   ||   ||   ||
 5.2 || ΤΡΟΠΟΣ ΥΠΟΛΟΓΙΣΜΟΥ:
 6.0 || ΕΙΝΑΙ ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΠΙΣΤΩΣΕΙΣ ΕΓΓΕΓΡΑΜΜΕΝΕΣ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ; || ΝΑΙ
 6.1 || ΕΙΝΑΙ ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΜΕΤΑΦΟΡΑ ΚΟΝΔΥΛΙΩΝ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ; ||  ΟΧΙ
 6.2 || ΥΠΑΡΧΕΙ ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ; ||  ΟΧΙ
 6.3 || ΥΠΑΡΧΟΥΝ ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ; ||  ΟΧΙ
 ΠΑΡΑΤΗΡΗΣΕΙΣ:
[1]               [Συνθήκη μεταξύ
του Βασιλείου
του Βελγίου,
της Δημοκρατίας
της
Βουλγαρίας,
της Τσεχικής
Δημοκρατίας,
του Βασιλείου
της Δανίας, της
Ομοσπονδιακής
Δημοκρατίας
της Γερμανίας,
της
Δημοκρατίας
της Εσθονίας, της
Ιρλανδίας, της
Ελληνικής
Δημοκρατίας,
του Βασιλείου
της Ισπανίας,
της Γαλλικής
Δημοκρατίας,
της Ιταλικής
Δημοκρατίας,
της Κυπριακής
Δημοκρατίας,
της
Δημοκρατίας
της Λετονίας,
της
Δημοκρατίας
της
Λιθουανίας,
του Μεγάλου
Δουκάτου του
Λουξεμβούργου,
της
Δημοκρατίας
της Ουγγαρίας,
της Δημοκρατίας
της Μάλτας, του
Βασιλείου των
Κάτω Χωρών, της
Δημοκρατίας
της Αυστρίας,
της
Δημοκρατίας
της Πολωνίας,
της
Πορτογαλικής
Δημοκρατίας,
της Ρουμανίας,
της
Δημοκρατίας
της Σλοβενίας,
της Σλοβακικής
Δημοκρατίας,
της
Δημοκρατίας
της
Φινλανδίας, του
Βασιλείου της
Σουηδίας και
του Ηνωμένου
Βασιλείου της
Μεγάλης
Βρετανίας και
Βορείου
Ιρλανδίας
(κράτη μέλη της
Ευρωπαϊκής
Ένωσης) και της
Δημοκρατίας
της Κροατίας,
σχετικά με την
προσχώρηση της
Δημοκρατίας
της Κροατίας
στην Ευρωπαϊκή
Ένωση, ΕΕ L 112 της 24ης
Απριλίου 2012].
[2]               Εκτός από
εκείνα σχετικά
με συμφωνία
που αφορά αποκλειστικά
ή κατά κύριο
λόγο την κοινή
εξωτερική πολιτική
και πολιτική
ασφάλειας.
[3]               Άρθρο 10 της
Συμφωνίας όπως
συμπληρώθηκε
από τα πρωτόκολλα
του 2004 και 2008.
[4]               ΕΕ L 112 της 24ης
Απριλίου 2012 .
[5]               ΕΕ L 112 της 24ης
Απριλίου 2012.